amanoisuno/poet huggingface dataset:
建隆御樓三首《宋史·樂志》一：乾德六年，和峴言：按《開元禮》，郊祀，車駕還宮，入嘉德門奏《采茨之樂》，入太極門奏《太和之樂》。今郊祀禮畢，登樓肆赦然後還宮，宮縣但用《隆安》，不用《采茨》，其《隆安》樂章本是御殿之辭。伏詳《禮》意，《隆安之樂》自內而出，《采茨之樂》自外而入，若不並用，有失舊典。羣從之。 降坐用《隆安》。 郊廟朝會歌辭
華纓就列，左衽來王。帝儀炳煥，大樂鏗鏘。禮成嶢闕，言旋未央。一人有慶，萬壽無疆。
咸平御樓四首 《采茨》。 郊廟朝會歌辭
禮成于郊，迎日之至。時乘六龍，天旋象魏。端門九重，虎賁萬騎。四夷來王，羣后輯瑞。
咸平御樓四首 索扇用《隆安》。 郊廟朝會歌辭
應門有翼，羽衛斯陳。山龍衮冕，律度聲身。峨峨奉璋，肅肅九賓。清明在躬，志氣如神。
咸平御樓四首 升坐用《隆安》。 郊廟朝會歌辭
圜丘類上帝，六變降天神。禋燔禮云畢，仗衛肅以陳。天顔瞻咫尺，王澤熙陽春。玉帛臻禹會，動植霑堯仁。
咸平御樓四首 降坐用《隆安》。 郊廟朝會歌辭
肆眚云畢，淳熙溥將。雷雨麗澤，雲物效祥。禮容濟濟，天威皇皇。大賚四海，富壽無疆。
咸平藉田回仗御樓二首 《采茨》。 郊廟朝會歌辭
農皇既祀，禮畢躬耕。商輅旋軫，周頌騰聲。觀魏將陟，服御爰更。輿人瞻仰，如日之明。
咸平藉田回仗御樓二首 升坐用《隆安》。 郊廟朝會歌辭
應門斯御，雉扇爰開。人瞻日月，澤動雲雷。同風三代，均禧九垓。歡心允洽，時詠康哉。
乾興御樓二首 升坐用《隆安》。 郊廟朝會歌辭
夾鐘紀月，初吉在辰。眚災流慶，布德推仁。采章震耀，典禮具陳。茂昭丕貺，永庇斯民。
乾興御樓二首 降坐用《隆安》。 郊廟朝會歌辭
皇衢赫敞，黼坐穹崇。華纓在列，嚴令發中。王制鉅麗，寶瑞豐融。均禧綿宇，萬壽無窮。
紹興登門肆赦二首 升坐用《乾安》。 郊廟朝會歌辭
拜况于郊，皇哉唐哉。熙事休成，六騑鼎來。天閫以决，地垠以開。隤祉發祥，如登春臺。
紹興登門肆赦二首 降坐用《乾安》。 郊廟朝會歌辭
鴻霈普洽，言歸端門。蕩蕩巍巍，旋乾轉坤。穆然宣室，儲思垂恩。於萬斯年，敷錫羣元。
寧宗登門肆赦二首 升坐用《乾安》。 郊廟朝會歌辭
帝饗于郊，荷天之休。五福敷錫，皇明燭幽。雲行雨施，仁翔德游。聖人多男，歌頌九州。
寧宗登門肆赦二首 降坐用《乾安》。 郊廟朝會歌辭
天日清晏，朝野靖安。三靈答祉，萬國騰懽。帝命不違，王業艱難。天子萬年，永迪監觀。
皇帝上尊號一首 冊寶入門用《正安》。 郊廟朝會歌辭
於穆元后，天臨紫宸。飛緌星拱，建羽林芬。徽冊是奉，鴻名愈新。荷茲介祉，永永無垠。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 皇太后升坐用《聖安》。 郊廟朝會歌辭
聖母有子，重光類禋。聖皇事母，感極天人。百辟在庭，九儀具陳。禮容之盛，萬國咸賓。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 公卿入門用《禮安》。 郊廟朝會歌辭
帝率四海，承顔盡恭。端闈肅設，羣后來同。玉佩鏘鳴，衣冠有容。英韶節步，磬管雍雍。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 皇帝上壽酒用《崇安》。 郊廟朝會歌辭
天子之德，形于四方。尊親立愛，化洽風揚。聖母褘衣，明君黼裳。因時獻壽，克盛朝章。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 上壽用《福安》。 郊廟朝會歌辭
盛禮煌煌，六衣有光。千官在位，百福稱觴。坤德慈仁，邦斯淑祥。如山之壽，佑聖無疆。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 皇太后初舉酒用《玉芝》。 郊廟朝會歌辭
燁燁靈芝，生于殿闈。照映華拱，紛敷玉蕤。感召元和，光符聖期。祥篇協吉，百福咸宜。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 再舉酒用《壽星》。 郊廟朝會歌辭
現彼南極，昭然瑞文。騰光丙位，薦壽中宸。太史駢奏，升歌有聞。軒宮就養，億萬斯春。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 三舉酒用《奇木連理》。 郊廟朝會歌辭
王化無外，坤珍效靈。旁枝內附，直幹來并。羣分非一，祺祥紹登。至誠攸感，海縣斯寧。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 羣臣酒行用《禮安》。 其一 郊廟朝會歌辭
肅肅臨下，有威有容。循循事上，惟信惟忠。盛禮興樂，示慈訓恭。君臣協吉，惟道之從。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 羣臣酒行用《禮安》。 其二 郊廟朝會歌辭
湛湛零露，晞于載陽。我有旨酒，羣臣樂康。既飲以德，亦圖爾良。永言修輔，用協天常。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 羣臣酒行用《禮安》。 其三 郊廟朝會歌辭
禮均孝慈，樂合韶武。至德光矣，鴻恩亦溥。上下和濟，華夷樂湑。醆斝三行，盛儀斯舉。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 酒一行畢作《厚德無疆之舞》。 其一 郊廟朝會歌辭
堯母之聖，放勛爲子。同心協謀，柔遠能邇。以德康俗，以文興治。斯焉象功，罔不昭濟。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 酒一行畢作《厚德無疆之舞》。 其二 郊廟朝會歌辭
至矣坤元，道符惟聖。就養宸極，助隆善政。翟籥紛舉，笙鏞協應。翱翔有容，表德之盛。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 酒再行作《四海會同之舞》。 其一 郊廟朝會歌辭
七德之舞，四朝用康。有如姬姒，助集周邦。威克厥愛，居安不忘。風旋山立，濟濟皇皇。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 酒再行作《四海會同之舞》。 其二 郊廟朝會歌辭
左秉朱干，右揮玉戚。以象武綴，以明皇德。天子榮養，羣臣述職。四夷賓附，罔不承式。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 降坐用《聖安》。 郊廟朝會歌辭
長樂居尊，盛容有煒。文王事親，萬國歸美。朝會之則，邦家之紀。受福于天，克昭隆禮。
治平皇太后皇后冊寶三首 皇帝升坐用《乾安》。 郊廟朝會歌辭
王化之始，治繇內孚。時庸作命，玉簡金書。磬筦在庭，其縱繹如。天臨法扆，禮與誠俱。
治平皇太后皇后冊寶三首 太尉等奉冊寶入門用《正安》。 郊廟朝會歌辭
晬儀臨拱，丕命明敭。鸞回寶勢，鴻貫瑶光。禮成樂備，德裕名芳。肇基王化，永懋天祥。
治平皇太后皇后冊寶三首 皇帝降坐用《乾安》。 郊廟朝會歌辭
衮衣繡裳，嚴威肅莊。八音具張，簨虡龍驤。玉簡瑶章，金書煌煌。壽千萬年，與天比長。
熙寧皇太后冊寶三首 出入用《正安》。 郊廟朝會歌辭
煌煌鳳字，玉氣宛延。天門崛岉，飛驂後先。龍簨四合，奏鼓淵淵。母儀天下，何千萬年。
熙寧皇太后冊寶三首 升坐用《乾安》。 郊廟朝會歌辭
峨峨繡扆，旋佩以登。如彼杲日，凌天而升。玉色下照，亹亹繩繩。猗歟大孝，四海其承。
熙寧皇太后冊寶三首 降坐用《乾安》。 郊廟朝會歌辭
皇帝降席，流雲四開。堯趨舜步，下躡天階。恭授寶冊，翠旄裴回。明明純孝，鴻釐大來。
哲宗上太皇太后冊寶五首 皇帝升坐用《乾安》。 郊廟朝會歌辭
大矣孝熙，帥民以躬。奉承寶冊，欽明兩宮。萬樂具舉，一人肅雍。化繇上始，四海來同。
哲宗上太皇太后冊寶五首 降坐用《乾安》。 郊廟朝會歌辭
皇帝仁孝，總臨萬方。褒顯其親，日嚴以莊。龍衮翼翼，玉書煌煌。傳之億世，休有烈光。
哲宗上太皇太后冊寶五首 太皇太后升坐用《乾安》。 郊廟朝會歌辭
總裁庶政，擁佑嗣皇。金書玉簡，爛其文章。衆歌警作，筦磬將將。保安四極，降福無疆。
哲宗上太皇太后冊寶五首 降坐用《乾安》。 郊廟朝會歌辭
塗山之德，渭涘之祥。圖徽寶冊，玉色金相。管弦燁煜，鐘鼓喤喤。天之所啟，既壽而昌。
哲宗上太皇太后冊寶五首 太尉等奉冊寶出入門用《正安》。 郊廟朝會歌辭
玉車臨御，鳳蓋棽麗。奉承寶冊，彌文盛儀。抗聲極律，助我孝熙。天之所佑，萬壽無期。
紹興十年發皇太后冊寶八首 皇帝隨冊寶降殿用《聖安》。 郊廟朝會歌辭
景祚有開，符天媲昊。誕毓聖神，是崇位號。星拱天隨，祗嚴冊寶。還御慈寧，增光舜道。
紹興十年發皇太后冊寶八首 中書令奉冊詣皇帝褥位用《禮安》。 郊廟朝會歌辭
聲樂備陳，禮容罔忒。相維辟公，虔奉玉冊。皇則受之，慕形於色。既壽且康，與天無極。
紹興十年發皇太后冊寶八首 侍中奉寶詣皇帝褥位用《禮安》。 郊廟朝會歌辭
祖啟瑶光，誕生明聖。尊極母儀，帝庸作命。寶章煌煌，導以笙磬。還燕慈寧，邦家徯慶。
紹興十年發皇太后冊寶八首 太傅奉冊寶出門用《聖安》。 郊廟朝會歌辭
肅肅東朝，帝隆孝治。猗歟丕稱，寶冊斯備。皇扉四闢，導迎慶瑞。德邁太任，有周卜世。
紹興十年發皇太后冊寶八首 太傅奉冊寶入門用《聖安》。 郊廟朝會歌辭
靜順坤儀，聖神是育。懿鑠昭陳，鏤文華玉。樂奏既備，禮儀不瀆。導迎善祥，翟車歸毣。
紹興十年發皇太后冊寶八首 太傅奉冊授提點官用《禮安》。 郊廟朝會歌辭
孝奉天儀，信維休德。發越徽音，禮文靡忒。永保嘉祥，時萬時億。歸于東朝，含飴燕息。
紹興十年發皇太后冊寶八首 太傅奉冊授提點官用《禮安》。 郊廟朝會歌辭
肅雍長樂，克篤其慶。河洲茂德，沙麓啟聖。是生睿哲，蚤隆丕運。欽稱鴻寶，永膺天命。
紹興十年發皇太后冊寶八首 冊寶升慈寧殿幄用《聖安》。 郊廟朝會歌辭
禮行東朝，樂奏大呂。羽衛森陳，簪紳式序。雲幄邃嚴，宏典是舉。天子萬年，母儀寰宇。
乾道七年恭上太上皇帝太上皇后尊號十一首 冊寶降殿用《正安》。 郊廟朝會歌辭
元祀介福，孰綏孰將。歸于尊親，孝哉君王。載鏤斯牒，載琢斯章。得名得壽，如虞如唐。
乾道七年恭上太上皇帝太上皇后尊號十一首 中書令、侍中奉冊寶詣殿下用《正安》。 郊廟朝會歌辭
宗郊斯成，交舉典冊。汝輔汝弼，威儀是力。陳于廣庭，迨此上日。巍巍煌煌，烏臯在昔。
乾道七年恭上太上皇帝太上皇后尊號十一首 皇帝奉太上皇帝冊寶授太傅用《禮安》。奉太上皇后同。 郊廟朝會歌辭
儀物陳矣，禮樂明矣。天子戾止，詒爾臣矣。陟降維則，恭且勤矣。茫茫四海，德教形矣。
乾道七年恭上太上皇帝太上皇后尊號十一首 冊寶出門用《正安》。 郊廟朝會歌辭
天門九重，蕩蕩開徹。金支秀華，垂紳佩玦。或導或陪，率履不越。注民耳目，四表胥悅。
乾道七年恭上太上皇帝太上皇后尊號十一首 冊寶入德壽門用《正安》。 郊廟朝會歌辭
禮神頌祇，福祿來下。不有榮名，孰緝伊嘏。千乘萬騎，魚魚雅雅。皇扉洞開，鞠躬如也。
乾道七年恭上太上皇帝太上皇后尊號十一首 太上皇帝升御坐。降同。 郊廟朝會歌辭
穆穆聖顔，安安天步。有縟者儀，以莫不舉。天人和同，恩澤洋普。億載萬年，爲衆父父。
乾道七年恭上太上皇帝太上皇后尊號十一首 太傅奉太上皇帝冊寶升殿用《聖安》。 郊廟朝會歌辭
大哉堯乎，南嚮垂裳。君哉舜也，拜而奉觴。繅藉光華，鼓鐘鏗鏘。三事稽首，宋德無疆。
乾道七年恭上太上皇帝太上皇后尊號十一首 太傅奉太上皇后冊寶升殿用《聖安》。 郊廟朝會歌辭
乾元資始，坤元資生。允也聖德，同實異名。春王三朝，典冊並行。咨爾上公，相儀以登。
乾道七年恭上太上皇帝太上皇后尊號十一首 皇帝從太上皇后冊寶詣宮中用《正安》。 郊廟朝會歌辭
維冊伊何，鏤玉垂鴻。維寶伊何，範金鈕龍。翊以𣊓御，間以笙鏞。誰敢不恭，天子寔從。
乾道七年恭上太上皇帝太上皇后尊號十一首 太上皇后出閣升御坐用《坤安》。降同。 郊廟朝會歌辭
帝膺永福，功靡專有。既尊聖父，亦燕壽母。怡怡在宮，大典時受。彤管紀之，天長地久。
乾道七年恭上太上皇帝太上皇后尊號十一首 內侍官舉太上皇后冊寶詣讀冊位用《聖安》。 郊廟朝會歌辭
斂福于郊，逢時之泰。揭名日月，侔德覆載。自我作古，域中有大。永言保之，眉壽無害。
淳熙二年發太上皇帝太上皇后冊寶十一首 冊寶降殿用《正安》。 郊廟朝會歌辭
高明者乾，博厚者坤。以清以寧，資始資生。壽胡可度，德胡可評。願言從欲，誕受强名。
淳熙二年發太上皇帝太上皇后冊寶十一首 中書令、侍中奉冊寶詣殿下用《正安》。 郊廟朝會歌辭
受命既長，福祿既康。如日之升，如月之常。追琢其章，金玉其相。君子萬年，保其家邦。
淳熙二年發太上皇帝太上皇后冊寶十一首 皇帝奉太上皇帝冊寶授太傅用《禮安》。奉太上皇后同。 郊廟朝會歌辭
翠華之旗，靈鼉之鼓。陳于廣宇，相我盛舉。來汝公傅，肅乃儀矩。毋愆于素，以篤多祜。
淳熙二年發太上皇帝太上皇后冊寶十一首 冊寶出門用《正安》。 郊廟朝會歌辭
蚴蟉青龍，婉嬗象輿。其載伊何，煌煌金書。乃由端門，乃行康衢。于以榮親，振古所無。
淳熙二年發太上皇帝太上皇后冊寶十一首 冊寶入德壽宮門用《正安》。 郊廟朝會歌辭
惟天爲大，其德曰誠。惟堯則之，其性曰仁。迺文迺武，得壽得名。於萬斯年，以莫不增。
淳熙二年發太上皇帝太上皇后冊寶十一首 太上皇帝升御坐用《乾安》。降同。 郊廟朝會歌辭
天行惟健，天步惟安。聖子中立，臣工四環。民無能名，威不違顔。宋德宜頌，漢儀可刪。
淳熙二年發太上皇帝太上皇后冊寶十一首 太傅奉太上皇帝冊升殿用《聖安》。奉寶同。 郊廟朝會歌辭
天畀遐福，允彰父慈。維昔曠典，我能舉之。徐爾陟降，敬爾威儀。申錫無疆，永言保之。
淳熙二年發太上皇帝太上皇后冊寶十一首 太傅奉太上皇后冊寶升殿用《聖安》。 郊廟朝會歌辭
乾健坤從，陽剛陰相。迨茲受祉，允也並况。虡業在下，儀物在上。咨時三公，執事無曠。
淳熙二年發太上皇帝太上皇后冊寶十一首 皇帝從太上皇后冊寶詣宮中用《正安》。 郊廟朝會歌辭
丕顯文王，之德之純。亦有太姒，式揚徽音。維冊維寶，迺玉迺金。伊誰從之，一人事親。
淳熙二年發太上皇帝太上皇后冊寶十一首 太上皇后出閣升御坐用《坤安》。 郊廟朝會歌辭
重翟出房，褘衣被躬。委委佗佗，河潤山容。聖皇臨軒，聖母在宮。並受鴻名，與天無窮。
淳熙二年發太上皇帝太上皇后冊寶十一首 內侍官舉太上皇后冊詣讀冊位用《聖安》。舉寶同。 郊廟朝會歌辭
珉玉玢豳，褭蹄精良。既刻厥文，亦鑄之章。象德維何，至靜而方。輔我光堯，萬壽無疆。
淳熙十二年加上太上皇帝太上皇后尊號十一首 大慶殿發冊寶降殿用《正安》。 郊廟朝會歌辭
維天蓋高，維地克承。父尊母親，天地難名。疆名廣大，建號安榮。衍登壽嘏，闡繹皇明。
淳熙十二年加上太上皇帝太上皇后尊號十一首 中書令、侍中奉太上皇帝、太上皇后冊寶詣殿下用《正安》。 郊廟朝會歌辭
二儀同尊，兩耀齊光。巍巍煌煌，不顯亦彰。實茂號榮，玉振金相。於萬斯年，既壽且昌。
淳熙十二年加上太上皇帝太上皇后尊號十一首 皇帝奉太上皇帝冊寶授太傅。太上皇后冊寶同。 郊廟朝會歌辭
我尊我親，承天之祉。壽名兼美，家國咸喜。公傅秉禮，寶冊有煒。惟千萬祀，令聞不已。
淳熙十二年加上太上皇帝太上皇后尊號十一首 冊寶出門用《正安》。 郊廟朝會歌辭
羽衛有嚴，寶書有輝。昭衍尊名，鋪張上儀。出其端闈，由于康逵。比屋延瞻，歌之舞之。
淳熙十二年加上太上皇帝太上皇后尊號十一首 德壽宮冊寶入殿門用《正安》。 郊廟朝會歌辭
南山之鞏，皇壽無窮。太極之尊，皇名是崇。奉茲寶冊，于皇之宮。皇則受之，於昭盛容。
淳熙十二年加上太上皇帝太上皇后尊號十一首 太上皇帝出宮升御坐用《乾安》。降坐同。 郊廟朝會歌辭
聖明太上，天子有尊。玉坐高拱，慈顔睟溫。震禁嘉承，朝弁昈分。盛禮縟典，邃古未聞。
淳熙十二年加上太上皇帝太上皇后尊號十一首 太傅、中書令、侍中奉太上皇帝冊寶升殿用《聖安》。 郊廟朝會歌辭
天錫伊嘏，地效其珍。誕作寶典，奉于尊親。爾公爾相，爾恭爾寅。協舉令儀，遹臻厥成。
淳熙十二年加上太上皇帝太上皇后尊號十一首 太傅、中書令、侍中奉太上皇后冊寶升殿用《聖安》。 郊廟朝會歌辭
坤載有元，乾行是順。施生萬彙，厥德彌盛。翼翼母道，贊我皇訓。相維羣公，奉典斯敬。
淳熙十二年加上太上皇帝太上皇后尊號十一首 皇帝從太上皇后冊寶詣宮中用《正安》。 郊廟朝會歌辭
大矣母慈，德備且純。思古齊敬，佐我皇文。明章茂典，金玉其音。帝親奉之，以翼以欽。
淳熙十二年加上太上皇帝太上皇后尊號十一首 太上皇后出閤升御坐用《坤安》。降坐同。 郊廟朝會歌辭
天相慈皇，慶臻壺闈。徽柔內修，壽與天齊。既承皇歡，載覿母儀。懿典鴻名，永綏多祺。
淳熙十二年加上太上皇帝太上皇后尊號十一首 內侍舉太上皇后冊寶詣讀冊寶位用《聖安》。 郊廟朝會歌辭
有美英瑶，於昭祥金。爲策爲章，並著徽音。德聖而尊，備舉彌文。億載萬年，永輔堯勛。
紹熙元年恭上壽聖皇太后至尊壽皇聖帝壽成皇后尊號冊寶十四首  其一 郊廟朝會歌辭
帝受內禪，紀元紹熙。欽崇慈親，孝心肅祗。迺建顯號，迺蕆丕儀。發冊廣庭，聲歌侑之。
紹熙元年恭上壽聖皇太后至尊壽皇聖帝壽成皇后尊號冊寶十四首  其二 郊廟朝會歌辭
鐘鼓交作，文物咸備。彤庭玉階，天子是蒞。咨爾輔臣，展采錯事。輔臣稽首，敢不率禮。
紹熙元年恭上壽聖皇太后至尊壽皇聖帝壽成皇后尊號冊寶十四首  其三 郊廟朝會歌辭
巍巍天宮，洞開閶闔。旗常葳蕤，劍佩雜沓。寶冊啟行，法駕繼發。鑠哉盛典，快臯胥悅。
紹熙元年恭上壽聖皇太后至尊壽皇聖帝壽成皇后尊號冊寶十四首  其四 郊廟朝會歌辭
仰止皇居，九門載闢。麗日重光，非煙五色。雷動萬乘，雲從百辟。咫尺重霄，鞠躬屏息。
紹熙元年恭上壽聖皇太后至尊壽皇聖帝壽成皇后尊號冊寶十四首  其五 郊廟朝會歌辭
玉璽瑶編，禮容畢具。穆穆至尊，華殿是御。德配有虞，紹唐授禹。於萬斯年，受天之祜。
紹熙元年恭上壽聖皇太后至尊壽皇聖帝壽成皇后尊號冊寶十四首  其六 郊廟朝會歌辭
慈皇天臨，睟表怡怡。欽哉聖子，親奉玉巵。鼇抃嵩呼，歡浹華夷。邇臣捧冊，是恪是祗。
紹熙元年恭上壽聖皇太后至尊壽皇聖帝壽成皇后尊號冊寶十四首  其七 郊廟朝會歌辭
瑟彼華玉，篆魚鈕龍。與冊並登，咨爾上公。詠以歌詩，協之鼓鐘。是陟是降，靡有弗恭。
紹熙元年恭上壽聖皇太后至尊壽皇聖帝壽成皇后尊號冊寶十四首  其八 郊廟朝會歌辭
天祐皇家，慶集重闈。寶兮揚名，冊兮流徽。金支秀華，盛容祲威。詔我近弼，相禮不違。
紹熙元年恭上壽聖皇太后至尊壽皇聖帝壽成皇后尊號冊寶十四首  其九 郊廟朝會歌辭
大哉乾元，既極形容。坤元德至，實與比隆。寶冊並登，勒崇垂鴻。相我縟儀，肅肅雍雍。
紹熙元年恭上壽聖皇太后至尊壽皇聖帝壽成皇后尊號冊寶十四首  其一○ 郊廟朝會歌辭
涓辰協吉，時維春元。上冊三殿，曠古無前。思齊重闈，積慶有源。是尊是崇，帝心載虔。
紹熙元年恭上壽聖皇太后至尊壽皇聖帝壽成皇后尊號冊寶十四首  其一一 郊廟朝會歌辭
丕赫有宋，三聖授受。誰其助之，繄我太母。東朝受冊，飲此春酒。聖子神孫，密侍左右。
紹熙元年恭上壽聖皇太后至尊壽皇聖帝壽成皇后尊號冊寶十四首  其一二 郊廟朝會歌辭
坤德益崇，天壽平格。慶流萬世，子孫千億。刻玉範金，鋪張赫奕。惟昔姜任，則莫我匹。
紹熙元年恭上壽聖皇太后至尊壽皇聖帝壽成皇后尊號冊寶十四首  其一三 郊廟朝會歌辭
鞠育保護，母道備矣。密贊親傳，德其至矣。綵服來朝，慈容有喜。既受鴻名，又多受祉。
紹熙元年恭上壽聖皇太后至尊壽皇聖帝壽成皇后尊號冊寶十四首  其一四 郊廟朝會歌辭
仰瞻慈闈，登進寶冊。惟時𣊓御，祗率厥職。曰壽曰名，母兮兼得。儷我尊父，億載無極。
紹熙四年加上壽聖皇太后尊號八首  其一 郊廟朝會歌辭
德厚重闈，沖澹粹穆。何以名之，惟慈惟福。寶鏤精鏐，冊鎸華玉。物盛禮崇，丕昭群目。
紹熙四年加上壽聖皇太后尊號八首  其二 郊廟朝會歌辭
於皇帝室，休運貽孫。重熙疊慶，祗進號榮。爰授茲冊，必躬必親。天子聖孝，萬邦儀刑。
紹熙四年加上壽聖皇太后尊號八首  其三 郊廟朝會歌辭
煌煌冊寶，天子受之。言徐其行，肅展迺儀。其儀維何，劍佩黄麾。鸞駕清蹕，聳瞻九逵。
紹熙四年加上壽聖皇太后尊號八首  其四 郊廟朝會歌辭
熙辰禮備，濟濟雍雍。言奉斯冊，重親之宮。宮帷既敞，協氣感通。皇儀親展，壽祉無窮。
紹熙四年加上壽聖皇太后尊號八首  其五 郊廟朝會歌辭
既肅琨庭，載升金戺。迺導迺陪，威儀濟濟。天步繼臨，孝誠備矣。聲容孔昭，中外悅喜。
紹熙四年加上壽聖皇太后尊號八首  其六 郊廟朝會歌辭
琱輿彩仗，祗詣慈宮。寶冊前奉，龍挾雲從。言備茲禮，于宮之中。惟天子孝，於昭祲容。
紹熙四年加上壽聖皇太后尊號八首  其七 郊廟朝會歌辭
懿典大冊，陳儀邃深。怡怡愉愉，寶坐是臨。重綵儼侍，罙展肅心。三宮協慶，永播徽音。
紹熙四年加上壽聖皇太后尊號八首  其八 郊廟朝會歌辭
寶冊既奉，祗誦迺言。仁深慶衍，益顯益尊。和聲協氣，充溢乾坤。並受伊嘏，聖子神孫。
慶元二年恭上太皇太后皇太后太上皇帝太上皇后尊號二十四首  其一 郊廟朝會歌辭
天擁帝家，澤流子孫。三宮燕胥，四海崇尊。聲諧韶濩，輝燭瑶琨。維皇緝熙，耀德乾坤。
慶元二年恭上太皇太后皇太后太上皇帝太上皇后尊號二十四首  其二 郊廟朝會歌辭
祖后重壽，親闈並崇。駢慶聯休，申景鋪鴻。疊璧交輝，多儀煥叢。億萬斯年，福祿攸同。
慶元二年恭上太皇太后皇太后太上皇帝太上皇后尊號二十四首  其三 郊廟朝會歌辭
太任媚姜，塗山翼禹。慈祥曼衍，鴻儀迭舉。寶章奕奕，祲宮俁俁。帝用將之，于彼宮所。
慶元二年恭上太皇太后皇太后太上皇帝太上皇后尊號二十四首  其四 郊廟朝會歌辭
東朝層邃，端闈靖深。列仗節鑾，鏤玉繩金。來奉來崇，載祗載欽。曾孫之慶，世世徽音。
慶元二年恭上太皇太后皇太后太上皇帝太上皇后尊號二十四首  其五 郊廟朝會歌辭
純佑我宋，母儀四朝。擁翼孫謀，如虞承堯。仁覃函夏，喜浮慶霄。福祿萬年，金玉孔昭。
慶元二年恭上太皇太后皇太后太上皇帝太上皇后尊號二十四首  其六 郊廟朝會歌辭
神人和懌，天日淑清。王母來燕，必壽而名。琨庭璈音，五雲佩聲。勉勉我皇，遹昭厥成。
慶元二年恭上太皇太后皇太后太上皇帝太上皇后尊號二十四首  其七 郊廟朝會歌辭
曾孫致養，五福駢臻。太極所運，兩儀三辰。輝光日新，啟佑後人。永翼瑶圖，億萬堯春。
慶元二年恭上太皇太后皇太后太上皇帝太上皇后尊號二十四首  其八 郊廟朝會歌辭
徽光宣華，仁聲流文。曠儀合沓，泰和絪緼。慈顔有喜，祚我聖君。珠宮含飴，坐閲來雲。
慶元二年恭上太皇太后皇太后太上皇帝太上皇后尊號二十四首  其九 郊廟朝會歌辭
縟儀既登，寶冊既膺。喜洽祥流，雲烝川增。天子萬年，鳴玉慈庭。惠我無疆，詵詵繩繩。
慶元二年恭上太皇太后皇太后太上皇帝太上皇后尊號二十四首  其一○ 郊廟朝會歌辭
新庭靖安，祖后燕怡。有開聖謀，累崇天基。典章文明，聲容葳蕤。御于邦家，曰壽曰慈。
慶元二年恭上太皇太后皇太后太上皇帝太上皇后尊號二十四首  其一一 郊廟朝會歌辭
三禮崇容，八鑾警衛。有來辰儀，闡徽媯汭。璇宮肅雍，藻景澄霽。文子文孫，本支百世。
慶元二年恭上太皇太后皇太后太上皇帝太上皇后尊號二十四首  其一二 郊廟朝會歌辭
堯門疊瑞，姒幄齊輝。重坤靖夷，麗冊華徽。天子仁聖，禮文弗違。福壽康寧，同燕層闈。
慶元二年恭上太皇太后皇太后太上皇帝太上皇后尊號二十四首  其一三 郊廟朝會歌辭
文母曼壽，載錫之光。總集瑞命，宜君宜王。惠以仁顯，慈以德彰。保佑子孫，受福無疆。
慶元二年恭上太皇太后皇太后太上皇帝太上皇后尊號二十四首  其一四 郊廟朝會歌辭
華鸞編玉，文螭液金。頌德摛英，揚徽嗣音。紫幄天開，翠華日臨。歲歲年年，如周太任。
慶元二年恭上太皇太后皇太后太上皇帝太上皇后尊號二十四首  其一五 郊廟朝會歌辭
宋有明德，天保佑之。以壽繼壽，以慈廣慈。聲文宣昭，福祉茂綏。神孫之休，燕及華夷。
慶元二年恭上太皇太后皇太后太上皇帝太上皇后尊號二十四首  其一六 郊廟朝會歌辭
大安耽耽，興慶崇崇。維皇之尊，與天比隆。非心閒燕，文命延鴻。欲報之恩，禮縟儀豐。
慶元二年恭上太皇太后皇太后太上皇帝太上皇后尊號二十四首  其一七 郊廟朝會歌辭
上帝有赫，百靈效祥。儲祉垂恩，錫年降康。皇儀睟溫，帝躬肅莊。三宮齊懽，地久天長。
慶元二年恭上太皇太后皇太后太上皇帝太上皇后尊號二十四首  其一八 郊廟朝會歌辭
夏典稽瑞，禹玉含淳。追琢有章，溫潤孔純。聖底于安，壽綿於仁。太上立德，自天其申。
慶元二年恭上太皇太后皇太后太上皇帝太上皇后尊號二十四首  其一九 郊廟朝會歌辭
父尊母親，天涵地育。燕我翼子，景命有僕。得名得壽，如金如玉。子孫千億，成其厚福。
慶元二年恭上太皇太后皇太后太上皇帝太上皇后尊號二十四首  其二○ 郊廟朝會歌辭
天地清寧，日月華光。歸尊慈極，嵩呼未央。慶函百嘉，壽躋八荒。上皇萬歲，俾熾俾昌。
慶元二年恭上太皇太后皇太后太上皇帝太上皇后尊號二十四首  其二一 郊廟朝會歌辭
晨趨慈幄，佳氣鬰蔥。受帝之祉，配天其崇。璧華金精，禮敷樂充。天子是若，懽聲融融。
慶元二年恭上太皇太后皇太后太上皇帝太上皇后尊號二十四首  其二二 郊廟朝會歌辭
文物流彩，鑾輅靖陳。龜瑞薦祉，坤儀效珍。比皇之壽，翼帝以仁。和氣致祥，與物爲春。
慶元二年恭上太皇太后皇太后太上皇帝太上皇后尊號二十四首  其二三 郊廟朝會歌辭
黼黻其文，金玉其相。永壽於萬，合德無疆。福緒祥源，厥後克昌。天維格斯，祚我聖皇。
慶元二年恭上太皇太后皇太后太上皇帝太上皇后尊號二十四首  其二四 郊廟朝會歌辭
榮懷之慶，莫盛於斯。三宮四冊，五葉一時。德阜而豐，福大而滋。子子孫孫，于時保之。
嘉泰二年恭上太皇太后尊號八首  其一 郊廟朝會歌辭
思齊太任，嬪于周京。至哉坤元，萬物資生。不可儀測，矧可强名。鏤玉繩金，昭哉號榮。
嘉泰二年恭上太皇太后尊號八首  其二 郊廟朝會歌辭
鼓鐘喤喤，儀物載陳。儀物陳矣，爛其瑶琨。咨爾上公，相予文孫。勿亟勿徐，奉我重親。
嘉泰二年恭上太皇太后尊號八首  其三 郊廟朝會歌辭
蕩蕩天門，金鋪玉戶。采旄翠旌，流蘇葆羽。千官影從，迺導迺輔。都人縱觀，填道呼舞。
嘉泰二年恭上太皇太后尊號八首  其四 郊廟朝會歌辭
煌煌寶書，玉篆金縷。曷爲來哉，自天子所。自天子所，以燕文母。婉嬗祥雲，日正當午。
嘉泰二年恭上太皇太后尊號八首  其五 郊廟朝會歌辭
文物備矣，三事其承。崇牙高張，樂充宮庭。耽耽廣殿，左墄右平。敬爾威儀，攝齊以登。
嘉泰二年恭上太皇太后尊號八首  其六 郊廟朝會歌辭
維壽伊何，聖德日新。維慈伊何，祐于後人。迺范斯金，迺鏤斯珉。皇舉玉趾，從于堯門。
嘉泰二年恭上太皇太后尊號八首  其七 郊廟朝會歌辭
侍中版奏，辦外嚴中。出自玉房，褘褕被躬。我龍受之，祲威盛容。皇帝聖孝，其樂融融。
嘉泰二年恭上太皇太后尊號八首  其八 郊廟朝會歌辭
麟趾褭蹄，我寶斯刻。碝磩采緻，載備斯冊。眉壽萬年，詒謀燕翼。於赫湯孫，克綿永福。
紹定三年壽明仁福慈睿皇太后冊寶九首  其一 郊廟朝會歌辭
思齊聖母，媲于周任。體乾履坤，博厚洪深。七袠既啟，萬壽自今。昕庭發號，式昭德音。
紹定三年壽明仁福慈睿皇太后冊寶九首  其二 郊廟朝會歌辭
煌煌儀物，繹繹鼓鐘。奉茲寶冊，至于階東。上公相儀，列辟盡恭。拜手慈宸，福如華嵩。
紹定三年壽明仁福慈睿皇太后冊寶九首  其三 郊廟朝會歌辭
帝闕肅開，天階坦履。霓旌羽蓋，導儀護衛。匪誇雕瑑，匪矜繁麗。茲謂盛儀，億載千歲。
紹定三年壽明仁福慈睿皇太后冊寶九首  其四 郊廟朝會歌辭
金堅玉純，文郁禮縟。來從帝所，作瑞王國。天開地闢，日熙春燠。茲謂盛事，永燕茀祿。
紹定三年壽明仁福慈睿皇太后冊寶九首  其五 郊廟朝會歌辭
皇儀有煒，綵舁次升。沈沈邃殿，穆穆天廷。坤德罙隆，皇圖永寧。咨爾廷臣，攝齊以登。
紹定三年壽明仁福慈睿皇太后冊寶九首  其六 郊廟朝會歌辭
壽爲福先，明燭物表。仁沾動植，福齊穹昊。曰慈與睿，並崇丕號。演而申之，萬世永保。
紹定三年壽明仁福慈睿皇太后冊寶九首  其七 郊廟朝會歌辭
邇臣跪奏，嚴辦必恭。乃御褘褕，升于殿中。慈顔雍穆，和氣沖融。芳流清史，傳之無窮。
紹定三年壽明仁福慈睿皇太后冊寶九首  其八 郊廟朝會歌辭
徽音孔昭，寶傳斯刻。金昭玉粹，有燁斯冊。載祈載祝，以燕以翼。寶之萬年，與宋無極。
紹定三年壽明仁福慈睿皇太后冊寶九首  其九 郊廟朝會歌辭
皇文既舉，慶禮告虔。肇自宮闈，格于幅員。子稱母壽，母謂子賢。陟降在茲，隆名際天。
哲宗發皇后冊寶三首  其一 郊廟朝會歌辭
既登乃依，如日之升。有嚴有翼，丕顯丕承。天作之合，家邦其興。朱芾斯皇，子孫繩繩。
哲宗發皇后冊寶三首  其二 郊廟朝會歌辭
我禮嘉成，我駕言旋。降坐而蹕，奏鼓淵淵。景命有僕，保佑自天。永錫祚嗣，何千萬年。
哲宗發皇后冊寶三首  其三 郊廟朝會歌辭
宣哲維公，就位肅莊。冊寶具舉，丕顯其光。出于宸闈，鼓鐘喤喤。母儀天下，萬壽無疆。
紹興十三年發皇后冊寶十三首  其一 郊廟朝會歌辭
天地奠位，乾坤以分。夫婦有別，父子相親。聖王之治，禮重婚姻。端冕從事，是正大倫。
紹興十三年發皇后冊寶十三首  其二 郊廟朝會歌辭
天子當陽，群工就列。冊寶既陳，鐘鼓備設。上公奉事，容莊心協。克相盛禮，光昭玉牒。
紹興十三年發皇后冊寶十三首  其三 郊廟朝會歌辭
穆穆睟容，如天之臨。赫赫明命，如玉之音。虔恭出門，禮容兢兢。塗山生啟，夏道以興。
紹興十三年發皇后冊寶十三首  其四 郊廟朝會歌辭
朝陽已升，薰風習至。樂奏既成，禮容亦備。玉佩鏘鳴，帝徐舉趾。壺政穆宣，以聽內治。
紹興十三年發皇后冊寶十三首  其五 郊廟朝會歌辭
猗歟賢后，德本性成。承天致順，遡日爲明。作配儷極，王化以行。萬有千歲，奉祀宗祊。
紹興十三年發皇后冊寶十三首  其六 郊廟朝會歌辭
款承祗事，時惟肅雍。跪奉冊寶，陳于法宮。以俯以仰，有儀有容。明神介之，福祿來崇。
紹興十三年發皇后冊寶十三首  其七 郊廟朝會歌辭
溫惠之德，褘翟之衣。行中采薺，禮無或違。降于丹陛，有容有儀。委委蛇蛇，誰其似之。
紹興十三年發皇后冊寶十三首  其八 郊廟朝會歌辭
鏤蒼玉兮，盛德載揚。鑄南金兮，作鎮椒房。虔受賜兮，有燁有光。宜室家兮，朱芾斯皇。
紹興十三年發皇后冊寶十三首  其九 郊廟朝會歌辭
禮既行兮，厥位孔安。母儀正兮，容止可觀。奉東朝兮，常得其歡。求淑女兮，豈樂多般。
紹興十三年發皇后冊寶十三首  其一○ 郊廟朝會歌辭
素月澄輝，衆星顯列。炳爲天文，各有攸別。椒房既正，陰教斯設。關雎麟趾，應如響捷。
紹興十三年發皇后冊寶十三首  其一一 郊廟朝會歌辭
窈窕其容，淑嫕其姿。爛其如雲，瞻我母儀。曰天之妹，作合惟宜。粲然舞抃，疇不肅祗。
紹興十三年發皇后冊寶十三首  其一二 郊廟朝會歌辭
寶字煌煌，冊書粲粲。副笄加飾，褘褕有爛。祗若帝休，委蛇樂衎。億萬斯年，永膺宸翰。
紹興十三年發皇后冊寶十三首  其一三 郊廟朝會歌辭
太任徽音，太姒是嗣。則百斯男，周室以熾。天子萬年，受茲女士。如姒事任，從以孫子。
淳熙三年發皇后冊寶十三首  其一 郊廟朝會歌辭
赫赫惟皇，如日之光。肅肅惟后，如月之常。禮行一時，明照無疆。天子蒞止，疇敢不莊。
淳熙三年發皇后冊寶十三首  其二 郊廟朝會歌辭
卜月惟良，練辰斯臧。臣工在庭，劍佩瑲瑲。來汝疑丞，明命是將。有淑其儀，無或怠遑。
淳熙三年發皇后冊寶十三首  其三 郊廟朝會歌辭
刻簡以珉，鑄寶以金。持節伊誰，時惟四鄰。自我文德，達之穆清。委蛇委蛇，往迄于成。
淳熙三年發皇后冊寶十三首  其四 郊廟朝會歌辭
冊行何曏，于門東偏。禮備樂成，合扇鳴鞭。皇舉玉趾，如天之旋。燕及家邦，億萬斯年。
淳熙三年發皇后冊寶十三首  其五 郊廟朝會歌辭
椒塗蘭馭，河潤山容。副笄在首，褘衣被躬。靜女其姝，實翼實從。自彼西閤，聿來殿中。
淳熙三年發皇后冊寶十三首  其六 郊廟朝會歌辭
德隆位尊，禮厚文縟。乃篆斯金，乃鏤斯玉。群公盈門，執事有肅。願言保之，永鎮坤軸。
淳熙三年發皇后冊寶十三首  其七 郊廟朝會歌辭
規殿沉沉，叶氣旼旼。明章婦順，表正人倫。躡是左墄，暨于中庭。尚宮顯相，罔有弗欽。
淳熙三年發皇后冊寶十三首  其八 郊廟朝會歌辭
備物典冊，樂之鼓鐘。拜而受之，極其肅雍。司言司寶，各以職從。行地有慶，與天無窮。
淳熙三年發皇后冊寶十三首  其九 郊廟朝會歌辭
容典既膺，壺儀既正。羽衛外列，揚顔中映。如帝如天，以莊以靚。六宮承式，二南流詠。
淳熙三年發皇后冊寶十三首  其一○ 郊廟朝會歌辭
葛覃節用，樛木逮下。形爲嬪則，夙已心化。茲臨長秋，遂正諸夏。以慶以祈，百祥來迓。
淳熙三年發皇后冊寶十三首  其一一 郊廟朝會歌辭
碩人其頎，公侯之妻。翟茀以朝，象服是宜。如星之共，遡月之輝。母儀既瞻，群心則夷。
淳熙三年發皇后冊寶十三首  其一二 郊廟朝會歌辭
窈窕淑女，備六服兮。陟降多儀，聳群目兮。內治允備，陰教肅兮。宜君宜王，綏有福兮。
淳熙三年發皇后冊寶十三首  其一三 郊廟朝會歌辭
天監有周，是生太任。亦有太姒，嗣其徽音。孰如兩宮，慈愛相承。思齊之盛，復見于今。
淳熙十六年皇后冊寶十三首  其一 郊廟朝會歌辭
乾位既正，坤斯順承。日麗于天，月斯遡明。惟帝受命，惟帝並登。黼扆尊臨，典冊是行。
淳熙十六年皇后冊寶十三首  其二 郊廟朝會歌辭
迺協良辰，維春之宜。迺詔近弼，來汝相儀。九門洞開，文物華輝。聲詩載歌，于以侑之。
淳熙十六年皇后冊寶十三首  其三 郊廟朝會歌辭
有璽範金，有冊鏤瓊。汝使汝介，持節以行。禮始文德，達于穆清。是恪是虔，依我和聲。
淳熙十六年皇后冊寶十三首  其四 郊廟朝會歌辭
鼓鐘喤喤，磬筦鏘鏘。劍佩充庭，濟濟洋洋。禮典告備，皇心樂康。於萬斯年，受福無疆。
淳熙十六年皇后冊寶十三首  其五 郊廟朝會歌辭
懿範柔容，如月斯輝。駕厥翟輅，被以褘衣。九御從之，如雲祁祁。典冊是承，心焉肅祗。
淳熙十六年皇后冊寶十三首  其六 郊廟朝會歌辭
華榱璧璫，有馨椒殿。備物來陳，多儀式煥。曰冊曰寶，是刻是瑑。並舉以行，皇矣懿典。
淳熙十六年皇后冊寶十三首  其七 郊廟朝會歌辭
褘褕盛服，有恪其容。是陟是降，相以尚宮。金殿玉階，聿來于中。展詩應律，載詠肅雍。
淳熙十六年皇后冊寶十三首  其八 郊廟朝會歌辭
帝有顯命，稟于親慈。后德克承，拜而受之。人倫既正，王化是基。億載萬年，永祚坤儀。
淳熙十六年皇后冊寶十三首  其九 郊廟朝會歌辭
帝慶三宮，膺受寶冊。御于中闈，載欣載惕。迺孚陰教，迺明內則。翼翼魚貫，罔不承式。
淳熙十六年皇后冊寶十三首  其一○ 郊廟朝會歌辭
掖庭頒官，于位有四。嘒彼小星，撫以德惠。熙焉如春，育焉如地。慶禮聿成，靡弗咸喜。
淳熙十六年皇后冊寶十三首  其一一 郊廟朝會歌辭
魚軒鼎來，象服是宜。班于內庭，率禮惟祗。化以婦道，時惟母儀。是慶是類，于胥樂兮。
淳熙十六年皇后冊寶十三首  其一二 郊廟朝會歌辭
正位長秋，容典備矣。王假有家，人倫至矣。儷極俔天，多受祉矣。蟄蟄螽斯，宜孫子矣。
淳熙十六年皇后冊寶十三首  其一三 郊廟朝會歌辭
維天佑宋，盛事相仍。崇號三宮，甫茲浹辰。肇正中闈，縟禮載陳。邦家之慶，曠古無倫。
慶元二年皇后冊寶十三首  其一 郊廟朝會歌辭
乾健坤順，群生首資。日常月升，四時叶熙。帝嗣天歷，后崇母儀。黼黻承暉，王化是基。
慶元二年皇后冊寶十三首  其二 郊廟朝會歌辭
熛闕蟺蜎，璧門雲龍。烈文維輔，翊奉有容。典章煇明，彝度肅雍。蕆時縟儀，登于璿宮。
慶元二年皇后冊寶十三首  其三 郊廟朝會歌辭
金晶麗輝，璧葉含春。贊夏之翼，繹虞之嬪。樂序韶亮，禮文藻新。辟公相成，物采彬彬。
慶元二年皇后冊寶十三首  其四 郊廟朝會歌辭
帟旒雲舒，金秀充庭。璇衛鑾華，蒨佩垂𦀚。皇容熙備，柔儀順承。三宮齊懽，萬福昭膺。
慶元二年皇后冊寶十三首  其五 郊廟朝會歌辭
驂翟崇容，褘鞠陳衣。戾止蘭殿，夙興椒闈。淑正宣華，粹明騰煇。欽若有承，嗣音之徽。
慶元二年皇后冊寶十三首  其六 郊廟朝會歌辭
褘帟流光，沙祥增衍。編玉鏤德，螭金溢篆。粹猷藻黻，徽文華顯。二南聲詩，于時昭闡。
慶元二年皇后冊寶十三首  其七 郊廟朝會歌辭
翬珩煥采，趨節風韶。陟降墄陛，奉將英瑶。辟道承薰，嬪儀揚翹。是敬是祗，德音孔昭。
慶元二年皇后冊寶十三首  其八 郊廟朝會歌辭
帝奉太室，后儀成之。帝養三宮，后志承之。德如關雎，盛如螽斯。宜君宜王，百世本支。
慶元二年皇后冊寶十三首  其九 郊廟朝會歌辭
肅肅壺彝，雍雍陰教。險詖自防，警戒是傚。中闈端委，列御胥告。其思輔順，永翼帝孝。
慶元二年皇后冊寶十三首  其一○ 郊廟朝會歌辭
天子九嬪，王宮六寢。有燁令儀，載秩華品。福履綏將，節用躬儉。矢其德音，于以來諗。
慶元二年皇后冊寶十三首  其一一 郊廟朝會歌辭
象服之文，鵲巢之風。化以婦道，覲于內宮。采蘋澗濱，采藻澗中。夙夜在公，贊彼累功。
慶元二年皇后冊寶十三首  其一二 郊廟朝會歌辭
光佑晏寧，惠慈燕喜。壽仁並崇，家邦均祉。懿文交舉，壺冊嗣美。維億萬年，愛敬惟似。
慶元二年皇后冊寶十三首  其一三 郊廟朝會歌辭
天心仁佑，坤德世昭。灼有慈範，著于累朝。儉以贊虞，勤以承堯。是用則傚，共勵夙宵。
嘉泰三年皇后冊寶十三首  其一 郊廟朝會歌辭
茂建坤極，容典聿新。天命所贊，慈訓是遵。肅涓穀旦，躬御紫宸。鴻禧累福，駢賚翕臻。
嘉泰三年皇后冊寶十三首  其二 郊廟朝會歌辭
端門曉闢，瑞氣雲凝。有儼良輔，踵武造廷。肅肅王命，是將是承。登冊穆清，萬歲永膺。
嘉泰三年皇后冊寶十三首  其三 郊廟朝會歌辭
瑶冊玉寶，爛然瑞輝。旁翼絳節，上承紫微。璆鳴朝佩，徐出獸扉。登進坤極，益彰典徽。
嘉泰三年皇后冊寶十三首  其四 郊廟朝會歌辭
天臨黼扆，雲集弁纓。金石遞奏，典禮備成。玉趾緩步，龍駕翼行。言旋北極，永燕西清。
嘉泰三年皇后冊寶十三首  其五 郊廟朝會歌辭
日薰椒屋，雲靄璧門。有華瑞節，來自帝閽。統天惟乾，合德者坤。我龍受之，福祿永繁。
嘉泰三年皇后冊寶十三首  其六 郊廟朝會歌辭
虹輝燦爛，雲篆綢繆。絳節前導，瑞光上浮。瑶階玉扉，既集長秋。欽承天寵，永荷帝休。
嘉泰三年皇后冊寶十三首  其七 郊廟朝會歌辭
瑶殿清閟，玉墄坦夷。褘衣副珈，陟降不遲。寶冊聿至，載肅載祗。禮儀昭備，福履永綏。
嘉泰三年皇后冊寶十三首  其八 郊廟朝會歌辭
日月臨燭，乾坤覆持。明並二曜，德合兩儀。光媲宸極，共恢化基。膺受茂典，億載永宜。
嘉泰三年皇后冊寶十三首  其九 郊廟朝會歌辭
寶璽瑶冊，既祗既承。繡裀藻席，載躋載升。柔儀肅穆，瑞命端凝。永膺多福，如川方增。
嘉泰三年皇后冊寶十三首  其一○ 郊廟朝會歌辭
服煥盛儀，班分華緻。九嬪婦職，六寢內治。參差荇菜，求勤寤寐。烝然來思，相禮贊祭。
嘉泰三年皇后冊寶十三首  其一一 郊廟朝會歌辭
婦榮於室，通籍禁中。班列有次，車服有容。佐我關雎，鵲巢之風。被之僮僮，曷不肅雍。
嘉泰三年皇后冊寶十三首  其一二 郊廟朝會歌辭
金石具舉，典禮茂明。淑慎其止，遹觀厥成。瓊琚微動，鳳輦翼行。儀光媲極，德邁嬪京。
嘉泰三年皇后冊寶十三首  其一三 郊廟朝會歌辭
寶坐既興，鳳輿戒行。奏解嚴辦，歸燕邃清。問安壽慈，奉齎宗祊。彌千萬年，內助聖明。
嘉定十五年皇帝受恭膺天命之寶三首  其一 郊廟朝會歌辭
我祖受命，恭膺于天。爰作玉寶，載祗載虔。申錫無疆，神聖有傳。昭茲興運，於萬斯年。
嘉定十五年皇帝受恭膺天命之寶三首  其二 郊廟朝會歌辭
於穆我皇，之德之純。涵濡群生，矧我遺民。連齊跨晉，輸貢效珍。土宇日闢，一視同仁。
嘉定十五年皇帝受恭膺天命之寶三首  其三 郊廟朝會歌辭
我祖我宗，德厚澤深。於皇繼序，益單厥心。天人協扶，一統有臨。乾坤清夷，振古斯今。
至道元年冊皇太子二首  其一 郊廟朝會歌辭
主鬯之重，允屬賢明。承華肇啟，上嗣騰英。禮修樂舉，育德開榮。一人元良，萬邦以寧。
至道元年冊皇太子二首  其二 郊廟朝會歌辭
皇儲既建，聖祚無疆。鸞旌列敘，雞戟分行。前星有爛，瑞日重光。際天接聖，溫文允臧。
天禧三年冊皇太子一首 郊廟朝會歌辭
明離之象，少陽之位。固邦爲本，體天作貳。儀範克溫，禮章斯備。丕宣令猷，恭守宗器。
乾道元年冊皇太子四首  其一 郊廟朝會歌辭
宋受天命，聖緒無疆。惟懷永圖，乃登元良。涓選休辰，冊書是將。黼坐天臨，穆穆皇皇。
乾道元年冊皇太子四首  其二 郊廟朝會歌辭
於維皇儲，玉潤金聲。體震之洊，重離之明。冊寶具舉，環佩鏘鳴。守器承祧，惟邦之榮。
乾道元年冊皇太子四首  其三 郊廟朝會歌辭
樂備既奏，和聲沖融。玉簡金書，翔鸞戲鴻。下拜登受，旋于青宮。儀辰作貳，垂休無窮。
乾道元年冊皇太子四首  其四 郊廟朝會歌辭
我禮備成，我駕言旋。降坐而蹕，奏鼓淵淵。國本既定，保佑自天。克昌厥後，何千萬年。
乾道七年冊皇太子四首  其一 郊廟朝會歌辭
建儲以賢，闢宮于東。典冊既備，筮占既從。濟濟卿士，鏘鏘鼓鐘。天子戾止，盛哉禮容。
乾道七年冊皇太子四首  其二 郊廟朝會歌辭
琱珉瑳瑳，篆金煌煌。對揚于庭，是承是將。星重其暉，日重其光。觀瞻以懌，國有元良。
乾道七年冊皇太子四首  其三 郊廟朝會歌辭
淵中象德，玉裕凝姿。進退周旋，有肅其儀。既定國本，益隆慶基。燕及兩宮，福祿如茨。
乾道七年冊皇太子四首  其四 郊廟朝會歌辭
儲副豫定，器之公兮。冊授孔時，禮之隆兮。天步遲遲，旋九重兮。壽祉萬年，德無窮兮。
嘉定二年冊皇太子四首  其一 郊廟朝會歌辭
於皇我宋，受命于天。升儲主鬯，衍慶卜年。典冊告備，庭工載虔。萬乘蒞止，端冕邃延。
嘉定二年冊皇太子四首  其二 郊廟朝會歌辭
太極端御，少陽肅祗。珉簡斯鏤，衮服孔宜。式奏備樂，迺陳盛儀。下拜登受，永言保之。
嘉定二年冊皇太子四首  其三 郊廟朝會歌辭
明兩承曜，作貳宣猷。茂德金昭，令譽川流。豫定厥本，永貽迺謀。三朝致養，問寢龍樓。
嘉定二年冊皇太子四首  其四 郊廟朝會歌辭
震洊體象，我儲明兮。渙揚顯冊，我禮成兮。大駕言旋，警蹕鳴兮。燕祉無疆，邦之榮兮。
寶祐二年皇子冠二十首  其一 郊廟朝會歌辭
於皇帝德，乃聖乃神。本支百世，立愛惟親。敬共冠事，以明人倫。承天右序，休命用申。
寶祐二年皇子冠二十首  其二 郊廟朝會歌辭
豐芑詒謀，建爾元子。揆禮儀年，筮賓敬事。八音克諧，嘉賓至止。于以冠之，成其福履。
寶祐二年皇子冠二十首  其三 郊廟朝會歌辭
禮國之本，冠禮之始。賓升自西，維賓之位。于著於阼，維子之義。厥惟欽哉，敬以從事。
寶祐二年皇子冠二十首  其四 郊廟朝會歌辭
路寢闢門，黼坐恭己。群公在庭，所重維禮。正心齊家，以燕翼子。於萬斯年，王心載喜。
寶祐二年皇子冠二十首  其五 郊廟朝會歌辭
有來振振，月重輪兮。瑜玉在佩，綦組明兮。左徵右羽，德結旌兮。步中采薺，矩彠循兮。
寶祐二年皇子冠二十首  其六 郊廟朝會歌辭
我有嘉賓，直大以方。亦既至止，厥德用光。冠而字之，厥義孔彰。表裏純備，黄耇無疆。
寶祐二年皇子冠二十首  其七 郊廟朝會歌辭
吉圭休成，其日南至。天子有詔，冠爾皇嗣。爲國之本，隆邦之禮。拜而受之，式共敬止。
寶祐二年皇子冠二十首  其八 郊廟朝會歌辭
茲惟阼階，厥義有在。歷階而升，敬謹將冠。經訓昭昭，邦儀粲粲。正纚賓筵，壽考未艾。
寶祐二年皇子冠二十首  其九 郊廟朝會歌辭
秩秩賓筵，籩豆孔嘉。帝子至止，衿纓振華。周旋陟降，禮行三加。成人有德，匪驕匪奢。
寶祐二年皇子冠二十首  其一○ 郊廟朝會歌辭
帝子惟賢，懋昭厥德。跪冠于房，玄冠有特。鼓鐘喤喤，威儀抑抑。百禮既洽，祚我王國。
寶祐二年皇子冠二十首  其一一 郊廟朝會歌辭
有賓在筵，有尊在戶。磬管將將，醮禮時舉。跪觴祝辭，以永燕譽。寶祚萬年，磐石鞏固。
寶祐二年皇子冠二十首  其一二 郊廟朝會歌辭
復爻肇祥，震維標德。乃共皮弁，其儀不忒。體正色齊，維民之則。璇霄眷佑，國壽箕翼。
寶祐二年皇子冠二十首  其一三 郊廟朝會歌辭
冠醮之義，匪酬匪酌。于戶之西，敬共以恪。金石相宣，冠醮相錯。帝祉之受，施及家國。
寶祐二年皇子冠二十首  其一四 郊廟朝會歌辭
善頌善禱，三加彌尊。爵弁峨峨，介珪溫溫。陽德方長，成德允存。燕及君親，厥祉孔蕃。
寶祐二年皇子冠二十首  其一五 郊廟朝會歌辭
席于賓階，禮義以興。受爵執爵，多福以膺。匪惟服加，德加愈升。匪惟德加，壽加愈增。
寶祐二年皇子冠二十首  其一六 郊廟朝會歌辭
命服煌煌，跬步中度。慶輯皇闈，化行海宇。禮具樂成，惕若戒懼。寶璐厥躬，有秩斯祜。
寶祐二年皇子冠二十首  其一七 郊廟朝會歌辭
皇王烝哉，令聞不已。燕翼有謀，冠醮有禮。百僚在庭，遹相厥事。頌聲所同，嘉受帝祉。
寶祐二年皇子冠二十首  其一八 郊廟朝會歌辭
青社分封，前星啟燄。繁弱綏章，厥光莫揜。容稱其德，蓄學之驗。芳譽敷華，大圭無玷。
寶祐二年皇子冠二十首  其一九 郊廟朝會歌辭
玄衮黼裳，垂徽永世。勉勉成德，是在元子。胙土南賓，厥旨孔懿。充一忠字，作百無愧。
寶祐二年皇子冠二十首  其二○ 郊廟朝會歌辭
愛始於親，聖盡倫兮。元子冠字，邦禮成兮。天步舒徐，皇心寧兮。家人之吉，億萬春兮。
淳化鄉飲酒三十三章  其一 郊廟朝會歌辭
鹿鳴呦呦，命侶與儔。宴樂嘉賓，既獻且醻。獻醻有序，休祉無疆。展矣君子，邦家之光。
淳化鄉飲酒三十三章  其二 郊廟朝會歌辭
鹿鳴呦呦，在彼中林。宴樂嘉賓，式昭德音。德音愔愔，既樂且湛。允矣君子，實慰我心。
淳化鄉飲酒三十三章  其三 郊廟朝會歌辭
鹿鳴呦呦，在彼高岡。宴樂嘉賓，吹笙鼓簧。幣帛戔戔，禮儀蹡蹡。樂只君子，利用賓王。
淳化鄉飲酒三十三章  其四 郊廟朝會歌辭
鹿鳴相呼，聚澤之蒲。我樂嘉賓，鼓瑟吹竽。我命旨酒，以燕以娛。何以贈之，玄纁粲如。
淳化鄉飲酒三十三章  其五 郊廟朝會歌辭
鹿鳴相邀，聚場之苗。我美嘉賓，令名孔昭。我命旨酒，以歌以謠。何以置之，大君之朝。
淳化鄉飲酒三十三章  其六 郊廟朝會歌辭
鹿鳴相應，聚山之荆。我燕嘉賓，鼓簧吹笙。我命旨酒，以逢以迎。何以薦之，揚于王庭。
淳化鄉飲酒三十三章  其七 郊廟朝會歌辭
瞻彼南陔，時物嘉良。有泉清泚，有蘭馨香。晨飲是汲，夕膳是嘗。慈顔未悅，我心靡遑。
淳化鄉飲酒三十三章  其八 郊廟朝會歌辭
嬉嬉南陔，眷眷慈顔。和氣怡色，奉甘與鮮。事親是宜，事君是思。虔勖忠孝，邦家之基。
淳化鄉飲酒三十三章  其九 郊廟朝會歌辭
洋洋嘉魚，佇以美罛。君子有道，嘉賓式燕以娛。
淳化鄉飲酒三十三章  其一○ 郊廟朝會歌辭
洋洋嘉魚，佇以芳罟。君子有德，嘉賓式歌且舞。
淳化鄉飲酒三十三章  其一一 郊廟朝會歌辭
我有宮沼，龜龍擾之。君子有禮，嘉賓式貴表之。
淳化鄉飲酒三十三章  其一二 郊廟朝會歌辭
我有宮藪，麟鳳來思。君子有樂，嘉賓式慰勤思。
淳化鄉飲酒三十三章  其一三 郊廟朝會歌辭
相彼嘉魚，爰縱之壑。我有旨酒，嘉賓式燕以樂。
淳化鄉飲酒三十三章  其一四 郊廟朝會歌辭
相彼嘉魚，在漢之梁。我有旨酒，嘉賓式燕以康。
淳化鄉飲酒三十三章  其一五 郊廟朝會歌辭
森森喬木，美蔓縈之。我有旨酒，嘉賓式燕宜之。
淳化鄉飲酒三十三章  其一六 郊廟朝會歌辭
喈喈黄鳥，載飛載止。我有旨酒，嘉賓式燕且喜。
淳化鄉飲酒三十三章  其一七 郊廟朝會歌辭
崇丘峨峨，動植斯屬。高既自遂，大亦自足。和風斯扇，膏雨斯沐。我仁如天，以亭以育。
淳化鄉飲酒三十三章  其一八 郊廟朝會歌辭
崇丘巍巍，動植其依。高大之性，各極爾宜。王道坦坦，皇猷熙熙。仁壽之域，烝民允躋。
淳化鄉飲酒三十三章  其一九 郊廟朝會歌辭
關雎于飛，洲渚之湄。自家刑國，樂且有儀。
淳化鄉飲酒三十三章  其二○ 郊廟朝會歌辭
郁郁芳蘭，幽人擷之。溫溫恭人，哲后求之。
淳化鄉飲酒三十三章  其二一 郊廟朝會歌辭
求之無斁，寤寐所屬。罄爾一心，受天百祿。
淳化鄉飲酒三十三章  其二二 郊廟朝會歌辭
郁郁芳蘭，雨露滋之。溫溫恭人，圭組縻之。
淳化鄉飲酒三十三章  其二三 郊廟朝會歌辭
郁郁芳蘭，佩服珍之。溫溫恭人，福履綏之。
淳化鄉飲酒三十三章  其二四 郊廟朝會歌辭
關雎蹌蹌，集水之央。好求賢輔，同揚德光。
淳化鄉飲酒三十三章  其二五 郊廟朝會歌辭
蘋蘩芳滋，同誰掇之。願言賢德，靡日不思。
淳化鄉飲酒三十三章  其二六 郊廟朝會歌辭
偶其賢德，輔成己職。永配玉音，服之無斁。
淳化鄉飲酒三十三章  其二七 郊廟朝會歌辭
潔其粢盛，中心匪寧。薦於宗廟，助君德馨。
淳化鄉飲酒三十三章  其二八 郊廟朝會歌辭
賢淑來思，人之表儀。風化天下，何樂如之。
淳化鄉飲酒三十三章  其二九 郊廟朝會歌辭
彼鵲成巢，爾類攸處。之子有歸，瓊瑶是祖。
淳化鄉飲酒三十三章  其三○ 郊廟朝會歌辭
彼鵲成巢，爾類攸匹。之子有行，錦繡是飾。
淳化鄉飲酒三十三章  其三一 郊廟朝會歌辭
彼鵲成巢，爾類攸共。之子有從，蘭蓀是奉。
淳化鄉飲酒三十三章  其三二 郊廟朝會歌辭
伊鵲成巢，珍禽戾止。婉彼佳人，配于君子。
淳化鄉飲酒三十三章  其三三 郊廟朝會歌辭
伊鵲營巢，珍禽攸處。內助賢侯，弼于明主。
淳化鄉飲酒三十三章  其三四 郊廟朝會歌辭
伊鵲營巢，珍禽輯睦。均養嘉雛，致于蕃育。
大觀聞喜宴六首  其一 郊廟朝會歌辭
多士濟濟，于彼西雍。欽肅威儀，亦有斯容。烝然來思，自西自東。天畀爾祿，惟王其崇。
大觀聞喜宴六首  其二 郊廟朝會歌辭
明明天子，率由舊章。思樂泮水，光于四方。薄采其芹，用賓于王。我有好爵，寘彼周行。
大觀聞喜宴六首  其三 郊廟朝會歌辭
樂只君子，式燕又思。服其命服，攝以威儀。鐘鼓既設，一朝醻之。德音是茂，邦家之基。
大觀聞喜宴六首  其四 郊廟朝會歌辭
聖謨洋洋，綱紀四方。烝我髦士，觀國之光。遐不作人，而邦其昌。以燕天子，萬壽無疆。
大觀聞喜宴六首  其五 郊廟朝會歌辭
我求懿德，烝然來思。籩豆靜嘉，式燕綏之。溫溫其恭，莫不令儀。追琢其章，髦士攸宜。
大觀聞喜宴六首  其六 郊廟朝會歌辭
思皇多士，揚于王庭。鐘鼓樂之，肅雝和鳴。威儀抑抑，既安且寧。天子萬壽，永觀厥成。
政和鹿鳴宴五首  其一 郊廟朝會歌辭
思樂泮水，承流辟雍。思皇多士，賁然來從。雝雝濟濟，四方攸同。登于天府，維王是崇。
政和鹿鳴宴五首  其二 郊廟朝會歌辭
鐘鼓皇皇，磬筦鏘鏘。登降維時，利用賓王。髦士攸宜，邦家之光。媚于天子，事舉言揚。
政和鹿鳴宴五首  其三 郊廟朝會歌辭
鳴鹿呦呦，載弁俅俅。烝然來思，旨酒思柔。之子言邁，泮渙爾游。于彼西雍，對揚王休。
政和鹿鳴宴五首  其四 郊廟朝會歌辭
首善京師，灼于四方。烝我髦士，金玉其相。飲酒樂曲，吹笙鼓簧。勉戒徒御，觀國之光。
政和鹿鳴宴五首  其五 郊廟朝會歌辭
遐不作人，天下喜樂。何以況之，鳶飛魚躍。既勸之駕，獻酬交錯。利用賓王，縻以好爵。
方丘樂歌  其一 郊廟朝會歌辭
至哉坤儀，萬彙資生。稱物平施，流謙變盈。禮修泰折，祭極精誠。皇皇靈睠，永奠寰瀛。
方丘樂歌  其二 郊廟朝會歌辭
禮有五經，無先祭禮。即時伸虔，惟時盥洗。品物吉蠲，威儀濟濟。錫之純嘏，來歆愷悌。
方丘樂歌  其三 郊廟朝會歌辭
無疆之德，至哉坤元。沉潜剛克，資生實蕃。方丘之儀，惟敬無文。神其來思，時歆薦殷。
方丘樂歌  其四 郊廟朝會歌辭
禮行方澤，文物備舉。惟皇地祇，昭格來下。奠瘞玉帛，純誠內著。神保是享，陟降斯祐。
方丘樂歌  其五 郊廟朝會歌辭
四階秩儀，壇於方澤。昭事皇祇，即陰以墌。潔肆於祊，孔嘉且碩。神其福之，如幾如式。
方丘樂歌  其六 郊廟朝會歌辭
蕩蕩坤德，物無不載。柔順利貞，含弘光大。籩豆既陳，金石斯在。四海永寧，福祿攸介。
方丘樂歌  其七 郊廟朝會歌辭
卓彼嘉壇，奠玉方澤。百辟祗肅，八音純繹。祀事承明，柔祗感格。
方丘樂歌  其八 郊廟朝會歌辭
修理方丘，吉蠲是宜。籩豆靜嘉，登於有司。芬芬馨香，來享來儀。郊儀將終，聲歌徹之。
方丘樂歌  其九 郊廟朝會歌辭
因地方丘，濟濟多儀。樂成八變，靈祇格思。薦餘徹豆，神貺昭垂。億萬斯年，永祐丕基。
五方帝  其一 郊廟朝會歌辭
帝宅震方，在德惟木。宣仁賦和，大生□育。祀法有虔，皇情允肅。神之格思，報以介福。
五方帝  其二 郊廟朝會歌辭
太微靈德，若首五精。本仁與益，降氣施生。純牲有碩，旨酒斯清。錫茲壽嘏，既壽洽平。
五方帝  其三 郊廟朝會歌辭
惟帝乘離，恢台其德。平秩南訛，百嘉允殖。感精啟運，祖我炎曆。璋幣迎郊，□□翼翼。
五方帝  其四 郊廟朝會歌辭
惟帝乘離，司厥生殖。感所自興，據我炎德。既度斯筵，乃馨斯稷。對越居歆，介祉無極。
五方帝  其五 郊廟朝會歌辭
聖考能饗，宗祀熙成。駿烈惟帝，於皇執衡。茂育元運，降祚丕平。載清斯酌，庸罄精誠。
五方帝  其六 郊廟朝會歌辭
四序均氣，五色奠方。元標樞紐，位正中央。至誠馨潔，率土年康。神兮降止，鼎祚綿長。
五方帝  其七 郊廟朝會歌辭
盛德居厚，含章有融。惟思惟信，曰黄曰中。禮誠薦達，福祐嘉通。永延永阜，九穀咸豐。
五方帝  其八 郊廟朝會歌辭
帝乘中央，沉載函蒙。經緯四方，物性滋豐。金石之薦，象德以宮。神錫嘉虞，介祉無窮。
五方帝  其九 郊廟朝會歌辭
玉琯均和，金風候氣。神其格思，豐粢潔幣。九穀順成，群物茂遂。降福無疆，德澤光被。
五方帝  其一○ 郊廟朝會歌辭
白煒方肅，合宮孔碩。琥以象象，神惟饗德。陞配有序，虔恭無斁。降福穰穰，永安邦國。
五方帝  其一一 郊廟朝會歌辭
於赫路寢，肆筵有序。粵若西顥，其神執矩。以薦幣玉，式陳簠簋。神其格思，受天之祐。
五方帝  其一二 郊廟朝會歌辭
水官修職，星昴居方。執權含寶，萬物伏藏。大明昌祚，臨下皇皇。曰寒時若，神降之康。
五方帝  其一三 郊廟朝會歌辭
今月季秋，穀日辛亥。路寢合宮，親修嚴配。北方之神，五室來會。馨烈是{目寽}，庬褫攸介。
五方帝  其一四 郊廟朝會歌辭
太宇清明，宣以方色。沛哉靈游，昭示幽則。崇配尊親，惟茲孝德。神熙蕃丕，涵育四極。
五方帝  其一五 郊廟朝會歌辭
禮經之重，祀典惟明。命官攝事，陟降以誠。既升庶品，亦奉二精。錫茲福祉，迄用丕平。
太廟 郊廟朝會歌辭
大享合宮，於禮莫盛。入太室祼，徧于列聖。陟降有儀，一主乎敬。祀事孔明，邦家之慶。
祫饗太廟  其一 郊廟朝會歌辭
猗我僖祖，德潜而充。慶之所基，日茂以崇。施及後嗣，天命有融。廟歌載之，播于無窮。
祫饗太廟  其二 郊廟朝會歌辭
皇矣烈祖，次于僖宮。燕貽憑厚，德遠而隆。尊昭綴穆，合食惟豐。孝孫奠爵，福嘏來同。
祫饗太廟  其三 郊廟朝會歌辭
清廟有嚴，觀德惟祖。裕典時修，親尊並序。以祼以獻，禮交樂舉。靈其醉止，篤我純祐。
祫饗太廟  其四 郊廟朝會歌辭
洪緒載德，盛際講儀。精崇祫事，恭展孝思。肸蠁錫羨，齊莊受釐。猗歟馨烈，垂貺本支。
祫饗太廟  其五 郊廟朝會歌辭
景炎啟旦，寶系開基。登俎如在，縮鬯有儀。明靈昭格，孝饗肅祗。福茨綿瓞，罄宇均禧。
祫饗太廟  其六 郊廟朝會歌辭
明明聖宗，大定區宇。永懷奉先，闕禮茲舉。惟德是馨，冀格我祖。萬嗣其昌，繄神之祐。
祫饗太廟  其七 郊廟朝會歌辭
皇皇在宥，品物由庚。文教純被，武功告成。流頌樂府，擁休宗祊。帝奉祼瓚，欽哉孝誠。
祫饗太廟  其八 郊廟朝會歌辭
赫赫閟宮，肇親合食。玉步徊翔，大姿嚴翼。洗奠交舉，堂除並飭。禮賓無違，神其昭格。
祫饗太廟  其九 郊廟朝會歌辭
瑟彼良玉，薦于明靈。宸襟蠲潔，鬰鬯芬馨。牲牢在俎，金石在庭。莫重者祼，慈嘏來寧。
祫饗太廟  其一○ 郊廟朝會歌辭
嘉牲在俎，廣樂在庭。其所將者，曰躬曰誠。神兮來歆，以安以寧。以錫壽嘏，惟皇是膺。
祫饗太廟  其一一 郊廟朝會歌辭
鋪昭典禮，誕合神靈。饗通純孝，治感至馨。鬰香既祼，聖酒來寧。膺茲福祿，萬壽益齡。
祫饗太廟  其一二 郊廟朝會歌辭
禮備樂成，祖考來格。有嚴有翼，天子孝德。臣工在庭，罔不祗飭。玉爵之華，執如弗克。
祫饗太廟  其一三 郊廟朝會歌辭
樂統大安，舞昭盛德。合奏允諧，孔容有翼。秉翟言竣，總干是力。簫勺之仁，參和萬國。
祫饗太廟  其一四 郊廟朝會歌辭
靈其顧思，降福來萃。天子受之，餕爾在位。神既享矣，福既均矣。豆斯徹矣，禮之成矣。
祫饗太廟  其一五 郊廟朝會歌辭
帝還于次，佩玉其徐。帝色不渝，罔解如初。凡百府司，各祗乃位。敢不肅恭，以訖爾事。
章獻明肅皇太后恭謝太廟  其一 郊廟朝會歌辭
於穆宋廟，肇允基扃。文母來獻，國祚咸寧。永言昭格，式薦惟馨。亦既降止，聿柄神靈。
章獻明肅皇太后恭謝太廟  其二 郊廟朝會歌辭
九奏允諧，皇靈來暨。備物芬馨，昭違精意。升降有儀，群臣序位。享于克誠，萬福攸至。
章獻明肅皇太后恭謝太廟  其三 郊廟朝會歌辭
懿彼靈龜，在宮之池。芳蓮是託，千歲奇姿。祼將清廟，播于聲詩。神降之吉，永保壽祺。
章獻明肅皇太后恭謝太廟  其四 郊廟朝會歌辭
潔爾犧牲，既角且騂。玉俎奉將，式表純精。祖宗斯享，毖祀以成。福祿來降，邦祚隆平。
章獻明肅皇太后恭謝太廟  其五 郊廟朝會歌辭
太宮爾肅，烈祖巍巍。上炳淳耀，下流德暉。詒謀燕翼，奄宅邦畿。子孫千億，歷數同歸。
章獻明肅皇太后恭謝太廟  其六 郊廟朝會歌辭
乃祖齊聖，綿瓞其昌。源流濬邈，統祚悠長。如聞肅僾，有飶馨香。監觀垂祐，萬葉儲祥。
章獻明肅皇太后恭謝太廟  其七 郊廟朝會歌辭
奕奕清廟，巍巍帝基。詒謀積德，累洽熏熙。粢盛豐潔，禮容肅祗。俯歆明薦，永錫蕃禧。
章獻明肅皇太后恭謝太廟  其八 郊廟朝會歌辭
赤符啟祚，長發其祥。靈源自遠，帝運重光。載潔籩豆，恭薦令芳。致成翼翼，降福穰穰。
章獻明肅皇太后恭謝太廟  其九 郊廟朝會歌辭
英英藝祖，出震承乾。握圖撫運，卜祚延年。衣冠在廟，威靈在天。永錫無疆，子孫保焉。
章獻明肅皇太后恭謝太廟  其一○ 郊廟朝會歌辭
赫赫皇祖，萬邦之君。功崇偃革，德盛興文。聖謨宏達，至教氤氳。子孫百世，祗薦苾芬。
章獻明肅皇太后恭謝太廟  其一一 郊廟朝會歌辭
巍巍新廟，穆穆真皇。德符二聖，仁洽萬方。墜典咸秩，鴻儀用彰。威靈如在，時思不忘。
章獻明肅皇太后恭謝太廟  其一二 郊廟朝會歌辭
苾芬既薦，溥碩咸陳。禮備樂舉，先後有倫。以奉七室，齊潔惟寅。皇靈斯享，福祥薦臻。
章獻明肅皇太后恭謝太廟  其一三 郊廟朝會歌辭
籥翟既備，干戚是陳。德業昭著，用和神人。
章獻明肅皇太后恭謝太廟  其一四 郊廟朝會歌辭
牲牷腯肥，粢盛豐潔。三獻用行，萬舞復列。禮儀克成，樂奏將闋。神保聿歸，玉豆斯徹。
章獻明肅皇太后恭謝太廟  其一五 郊廟朝會歌辭
九奏合兮僾然來，百禮成兮欻爾回。想霜馭兮望天闕，八音闋兮心悠哉。
朝會  其一 郊廟朝會歌辭
湛湛露斯，其甘如飴。清寧鑒德，和氣應之。神雲播液，冰玉凝姿。是爲仁瑞，萬壽維祺。
朝會  其二 郊廟朝會歌辭
爰有嘉禾，含章自天。宛城洛畫，粲若奎躔。珍符顯著，靈意昭宣。永告洪業，時萬萬斯年。
朝會  其三 郊廟朝會歌辭
地效珍物，時維茲禾。秀標四穎，祥掩並柯。嘉生絕擬，善應爲多。光溢圖諜，宣用登歌。
御樓  其一 郊廟朝會歌辭
五輅鳴鸞，八神警蹕。天官景從，莫不祗栗。祲威盛容，昭哉祖述。祚我無疆，叶氣充溢。
御樓  其二 郊廟朝會歌辭
青壇帝籍，在國之東。薦籩執耜，率禮和容。鳴鸞回蹕，瑞氣凝空。萬方瞻仰，百順來同。
御樓  其三 郊廟朝會歌辭
重城春滿，雙闕雲浮。將披雉扇，載儼珠旒。叶風應律，文德懷柔。溥天率土，惠澤咸周。
御樓  其四 郊廟朝會歌辭
恩覃春煦，令布風馳。聲名昭晰，文物葳蕤。重森寶扇，將降端闈。永光國典，翕受天祺。
祫饗回升樓  其一 郊廟朝會歌辭
饗于宗祧，維聖之孝。驂騰素虬，還歸自廟。端闈百常，聳環七校。萬邦傾瞻，天若覆燾。
祫饗回升樓  其二 郊廟朝會歌辭
端闈壯麗，羽衛驍騰。天儀畢曄，如日之昇。千官景從，萬宇仰承。輝光四充，介福其膺。
祫饗回升樓  其三 郊廟朝會歌辭
渙號爰發，皇敷至仁。幽隠盡達，洪德日新。國容肅穆，天宇晏溫。惠浹四遠，富壽無垠。
朝會  其一 郊廟朝會歌辭
華滋凝氣，靈粹發祥。紫蓋輪囷，金跗煒煌。陽蓼三秀，甘泉九房。瑞圖休證，君王壽昌。
朝會  其二 郊廟朝會歌辭
太平之符，昭發衆瑞。爰有嘉禾，異壠合穗。大田如雲，既穫既刈。野人愉愉，不亦有歲。
朝會  其三 郊廟朝會歌辭
毓粹乾坤，儲休陰陽。氤氳馥郁，紛煒煌煌。融爲和氣，發爲祥光。瑞牒昭紀，萬壽無疆。
泛宮亭湖 劉刪
迴乘一派水，舉帆逐分風。孤石蒼波裏，岸山苦霧中。
題壁 無名氏
猛風拔大樹，其樹根已露。上有寄生草，青青猶未寤。
拾得破錢 李氏女
半輪殘月掩塵埃，依稀猶有開元字。想見清光未破時，買盡人間不平事。
彈琴 李氏女
昔年剛笑卓文君，豈信絲桐解誤身。今日未彈心已亂，此心元自不由人。
題梅嶺佛祠壁 英州司寇女
滇江今日掌刑回，上得梅山不見梅。輟俸買栽三十樹，清香留與雪中開。
書木牌  其一 釋無夢
身爲車兮心爲軾，車動軾隨何計息。交梨火棗是誰無，自是不除荆與棘。
書木牌  其二 釋無夢
身爲客兮心爲主，主人平和客安堵。若還主客不康寧，精神管定辭君去。
與高氏子 楊尚書
十數年來聾耳聵，可將社酒便能醫。一心更願清盲了，免見豪家小馬兒。
句 無名氏
三春花發惟樗樹，二月鶑啼是老鴉。
朱買臣廟二首  其一 朱謙之
貧賤難堪俗眼低，區區何事便雲泥。會稽乞得無他念，祇爲歸來詫故妻。
朱買臣廟二首  其二 朱謙之
束薪行道自歌呼，越俗安知有丈夫。一見印章驚欲倒，相看方悔太模糊。
句  其一 王衮
探水卓破金鼇頭，撥雲敲斷老虎脚。
句  其二 王衮
高空有月千門閉，大道無人獨自行。
句  其一 石道士
石壓筍斜出，崖懸花倒生。
句  其二 石道士
春來不是人慵掃，爲惜蒼苔襯落花。
句  其三 石道士
敲開敗籜露新竹，拾上落花妝舊枝。
詩三首  其一 無名氏
越娘墓下秋風起，脫葉紛紛逐流水。只如明月葬高原，不奈霜威損桃李。
詩三首  其二 無名氏
妖魂受賜欲報郎，夜夜飛入重城裏。幽訴千端郎不聽，傾心吐肝猶不止。
詩三首  其三 無名氏
仙都道士不知名，能用丹書鎮幽鬼。楊郎獨宿方醒然，孤鸞獨宿重泉底。
詠未開牡丹贈李氏  其一 張浩
迎日香苞四五枝，我來恰見未開時。包藏春色獨無語，分付芳心更待誰。
詠未開牡丹贈李氏  其二 張浩
碧玉蔀中藏蜀錦，東吳宮裏鎖西施。神功造化有先後，倚檻王孫休怨遲。
戲李氏 張浩
華胥佳夢惟聞說，解佩江臯浪得聲。一夕東軒多少事，韓郎虛負竊香名。
題山寺壁 董遘
寺中荆棘老侵雲，惡木猙獰野外村。原上狐狸走白日，水邊魑魅立黄昏。山鬼相呼夜月黑，怪禽惡語向風喧。挑燈待曉安能寐，一夜驚憂緊閉門。
化前題壁 釋頓悟
精神若還天，肉骨又還土。上下都還了，此身元是主。惟有一點雲，不散還不聚。縱然却還來，未脫尋常母。若更善修日，西方是吾祖。
別師 釋成明
劫火燒成烈焰城，煎熬無計拯衆生。請師少念清凉境，此是西天第一程。
琵琶亭 葉桂女
樂天當日最多情，淚滴青衫酒重傾。明月滿船無處問，不聞商女琵琶聲。
戲答舉人索米 某名公
五貫九百五十俸，省錢請作足錢用。妻兒尚未厭糟糠，僮僕豈免遭饑凍。贖典贖解不曾休，喫酒喫肉何曾夢。爲報江南癡秀才，更來謁索覓甚甕。
句 樊預
三聲鼓角雲中見，一簇樓臺海上高。
濂溪識行 魏嗣孫
分得廬山水一溪，濂名萬古合昭垂。光風霽月依然在，肯與人間較盛衰。
獻曹南院 曹瑋幕客
賢守新成蓋代功，臨危方始見英雄。三都谷路全師入，十萬胡塵一戰空。殺氣尚疑橫塞外，捷音相繼徧寰中。君王看降如綸命，旌節前驅馬首紅。
句 官人子弟
細草行縢路，垂楊席帽風。
贈日本僧寂照禮天台山 無名氏
滄波泛瓶錫，幾月到天朝。鄉信日邊斷，歸程海面遥。秋泉吟裏落，霜葉定中飄。爲愛華風住，扶桑夢自消。
句 無名氏
啼月杜鵑喉舌冷，宿花蝴蝶夢魂香。
詠王子安應試新亭二詩  其一 鄭猷
一簪華髪一牀書，盡日新亭適意無。莫道長安天樣遠，長安自不厭江湖。
詠王子安應試新亭二詩  其二 鄭猷
前年諫獵出長楊，乞得新亭作醉鄉。好把青衫送酒媼，從教人識御爐香。
舒州下寨驛題壁 無名氏
北堂無老信來稀，十載秋風雁自飛。今日滿頭生白髪，千山鄉路爲誰歸。
絕句 敗道道人
瑶峰一別杳難期，消渴從教醉枕攲。不信丹青能畫得，五更燈暗月來時。
詩一首 錢氏
士悲秋色女懷春，此語由來未是真。倘若有情相眷戀，四時天氣總愁人。
題驛壁 無名氏
記得離家日，尊親囑咐言。逢橋須下馬，過渡莫爭船。雨宿宜防夜，鷄鳴更相天。若能依此語，行路免迍邅。
歸寂頌 釋從朗
三十年來住木陳，時中無一假功成。有人問我西來意，展似眉毛作麽生。
法意句格送求僧行者 釋普聞
山林夜雨厭孤寂，春風幾番沙草碧。衣盂無計若爲傳，負舂空墜腰間石。
效意境格二首  其一 釋普聞
水闊天長雁影孤，眠沙鷗鷺倚黄蘆。半收小雨西風冷，藜杖相將入畫圖。
效意境格二首  其二 釋普聞
十里沙堤水滿湖，著霜蘆冷未全枯。曉來細雨藏鷗鷺，何處人間有畫圖。
詩一首 石屋
八峰春到了，雙澗雨晴初。小室鈎簾坐，人間無畫圖。
偈 雙林大士
渡河須用筏，到岸不須船。人法俱名執，悟理詎勞詮。中流仍被溺，誰論在兩邊。有無如取一，即被汗心田。
蒸豚 村寺僧
觜長毛短淺含臕，久向山中食藥苗。蒸處已將蕉葉裹，熟時兼用杏漿澆。紅鮮雅稱金盤飣，輭熟真堪玉筯挑。若把羶根來比並，羶根只合喫藤條。
題巨商壁 靚禪師
去年巢穴畫梁邊，春暖雙雙繞檻前。莫訝主人簾不捲，恐銜泥土污花磚。
溺溪流 靚禪師
春天一夜雨霶𩃱，添得溪流意氣多。剛把山僧推倒却，不知到海後如何。
嘲張師雄 無名氏
昨夜陰山賊吼風，帳中驚起蜜翁翁。平明不待全師出，連著皮裘入土空。
寄外 丁渥妻
淚濕香羅帕，臨風不肯乾。欲憑西去雁，寄與薄情看。
句 暨氏女
多情樵牧頻簪髻，無主蜂鶑任宿房。
端硯銘 鄭魁
仙翁種玉芝，耕得紫玻璃。磨出海鯨血，鑿成天馬蹄。潤應通月窟，洗合就雲溪。常恐魍魎奪，山行亦自携。
句  其一 釋守恭
布髪人來絕，銜花鹿去多。
句  其二 釋守恭
影落楊侯宅，根連覺帝居。
絕句 朱池寺僧
孤燈寂寂夜堂深，寒雨瀟瀟響竹林。文抵浮生只如此，不須哀怨動悲音。
與玉泉長老 歐陽景
金鑾來覓玉泉書，金玉相逢價倍殊。到了不干藤蔓事，葫蘆自去纏葫蘆。
句  其一 歐陽景
清明時節正穠芳。
句  其二 歐陽景
最是風流堪賞處，美人收作裛衣香。
句  其三 歐陽景
徧向蜀都呈巧樣，被人翻入錦紋頭。
句 無名氏
文章却似呼延贊，風貌全同富相公。
無題 張崇
群山起伏朝靈嶽，恰似千官奉至尊。吳蜀未平宜假手，願將餘力致乾坤。
王仙君壇 林傑
羽客已登雲路去，丹砂草木盡凋殘。不知千歲歸何日，空使時人掃舊壇。
七夕 林傑
七夕今朝看碧霄，牽牛織女渡河橋。家家乞巧望秋月，穿盡紅絲幾萬條。
牡丹 楊軒
楊妃歌舞態，西子巧讒魂。利劍砍不斷，餘妖鍾此根。光華日已盛，欄檻豈長存。寄語尋芳者，須知松柏尊。
一日曲 楊軒
妾家鄧侯國，肯愧邯鄲姝。世本富繒綺，嬌愛比明珠。十五學組紃，未嘗開戶樞。十六失所適，姓名傾里閭。十七善歌舞，使君邀宴娛。自茲著樂府，不得同羅敷。凉溫忽荏苒，屢接朝大夫。相歡不及情，何異逢路衢。昨日一見郎，目色曾不渝。結愛從此篤，暫隔猶恐疏。如何遂從官，去涉千里途。郎跨青驄馬，妾乘白雪駒。送郎郎未遠，別妾妾仍孤。不如水中鱗，雙雙依綠蒲。不如雲間鵠，兩兩下平湖。魚鳥尚可託，妾今誰與俱。去去約春華，終朝怨日賒。一心思君子，便擬見梅花。梅花幾時吐，頻掐闌干數。東風若見郎，重爲歌金縷。
句 楊軒
解照日月不照處，獨明天地未明時。
句  其一 南鄭殿丞
青鳥幾傳王母信，白鵝曾換右軍書。
句  其二 南鄭殿丞
近闕已瞻龍虎氣，思鄉猶望斗牛星。
句  其一 楊黎州
山川百蠻國，雨露九天書。
句  其二 楊黎州
胡越自爲迢遞國，參商元是別離星。
句  其三 楊黎州
天上羲輪都易識，人間堯曆自難逢。
句  其四 楊黎州
部中車雨春無潤，天上星郎夜損光。
句  其五 楊黎州
頓纓狂走鹿，吐沫倦遊鱗。
句  其六 楊黎州
遠別苦驚雲聚散，相逢多悟月盈虧。
句  其七 楊黎州
剛腸欺竹葉，衰鬢怯蘆花。
句  其八 楊黎州
一斑早寄湘川竹，萬點空遺峴首碑。
句  其九 楊黎州
若非琥珀休爲枕，不是琉璃莫作屏。
句  其一○ 楊黎州
人歸漢后黄金屋，燕在盧家白玉堂。
句 楊萬畢
千里暮雲山已黑，一燈孤館酒初醒。
題陳相鄠杜別業壁 張宗尹
喬松翠竹絕纖埃，門對南山盡日開。應是主人貪報國，功成名遂不歸來。
句 張宗尹
大書文字隄防老，剩買田園準備閒。
句 楊獻民
縣官伐木入煙蘿，匠石須材盡日磨。
永州有感 廖齊
下馬連聲叩竹門，主人何事感遺恩。回頭泣向兒童道，重見甘棠舊子孫。
戲張天驥 朱定國
羨公飄蕩一孤舟，來作錢塘十日游。水洗禪心都眼凈，山供詩筆總眉愁。雪中乘興真聊爾，春盡思歸都罷休。何事却尋朱處士，種魚萬尾橘千頭。
書郵亭壁 周仲美
愛妾不愛子，爲問此何理。棄官更棄妻，人情寧可已。永訣泗之濱，遺言空在耳。三載無朝昏，孤幃淚如洗。婦人義從夫，一節誓生死。江鄉感殘春，腸斷晚煙起。回望太華峰，不知幾千里。
答外 郭暉妻
碧紗窗下啟緘封，尺紙從頭徹尾空。應是仙郎懷別恨，憶人全在不言中。
題鴛鴦浦溆圖 無名氏
睡足鴛鴦各欲飛，水花欹岸兩三枝。多情公子因乘興，寫出江春日暖時。
贈尼還俗 史君實
脫却霞裾著綉裙，仙凡從此路歧分。蛾眉再畫當時月，蟬鬢重梳舊日雲。玉貌緩將鸞鏡照，錦衣兼把麝香薰。屏幃乍得蕭郎愛，更沒心情憶老君。
句  其一 孫山
盤古榜中同進士，伏羲手裏探花郎。
句  其二 孫山
解名盡處是孫山，君名更在孫山外。
句  其三 孫山
幸頼聖恩收拾了，這回含笑入黄泉。
句  其四 孫山
分開秋水國，映斷夕陽天。
句  其五 孫山
結宇孤峰上，安禪巨浪間。
鄭州 無名氏
南北更無三座寺，東西只有一條街。四時八節無筵席，半夜三更有界牌。
句  其一 無名氏
憲州渾如枉死市，岢嵐彷彿似陽間。
句  其二 無名氏
雞足斜分三道水，蛇腰慢轉一條街。
句  其三 無名氏
沙堆套裏三條路，石炭烟中兩座城。
句  其四 無名氏
土洞裏頭行十日，山棚上面住三年。
題太行山石壁 無名氏
太行千里連芳草，獨酌一杯天地小。醉卧花間人不知，黄鶑啼破春山曉。
絕句 蔡州道人
爛柯真訣妙通神，一局曾經幾度春。自出洞來無敵手，得饒人處且饒人。
壓雲軒 胡清
誰建危亭壓翠微，畫簷直與暮雲齊。有時一片巖隈起，带與老僧山下歸。
軒旁小柏 胡清
栽傍巖隈未足看，爲言斤斧莫無端。它時直入掄材手，不獨青青保歲寒。
句  其一 嚴陵士人
日月明方見，乾坤暗自收。
句  其二 嚴陵士人
大柄如歸手，蚊蝱莫浪飛。
題陽羨溪亭壁 無名氏
碧雲亭上碧雲飛，竟日迴環面翠微。梅萼破香知臘盡，柳梢含綠認春歸。風前古澗琴三疊，雪後羣峰玉一圍。遥想上人清太甚，水精宮裏說禪機。
題嚴陵釣臺 無名氏
范蠡忘名載西子，介推逃蹟累山樊。先生政爾無多事，聊把漁竿坐水村。
題丹陽玉乳泉壁 無名氏
騎馬出門三月暮，楊花無奈雪漫天。客情最苦夜難度，宿處先尋無杜鵑。
題西隠  其一 吳江趙主簿
草樹低迷愛晚晴，江天表裏玉壺清。平生心事無人會，慚愧滄波欵乃聲。
題西隠  其二 吳江趙主簿
脚力窮時地更偏，瘦藤危石兩蒼然。山僧已識幽人意，借與禪床自在眠。
題西隠  其三 吳江趙主簿
偶無公事獨憑欄，領略風煙萬頃寬。說似西廊曾懋父，倩君椽筆寫郊寒。
竹馬 刁麟游
小兒騎竹作驊騮，猶是東西意未休。我已童心無一在，十年渾付水東流。
戲題林靈素畫像 無名氏
當日先生在市廛，世人那識是真仙。只因學得飛昇後，雞犬相隨也上天。
記夢  其一 李似權
碧玉山頭碧玉泉，琤琮聲裏數流年。不知曾與何人到，笑想丹題似昔緣。
記夢  其二 李似權
石壁蒼苔露未乾，小池射日石團團。弄泉漱玉歸何暮，風捲橫雲細細看。
句 無名婦人
蚌胎光透殻，犀角暈盈尖。
句 釋義了
百年休問幾時好，萬事不勞明日看。
題峻極中院法堂壁 無名氏
一團茅草亂蓬蓬，驀地燒天驀地空。爭似滿爐煨榾𣔻，慢騰騰地熱烘烘。
句  其一 劉禹錫
風定花落深一寸，日高啼鳥度千聲。
句  其二 劉禹錫
曉鶑林外千聲囀，芳草階前一尺長。
題楊汝士玉蕊帖 傅子容
比瑒更礬總未佳，要須博物似張華。因觀異代前賢帖，知是唐昌玉蕊花。
題苕溪道觀壁 鄭子覃
紛紛紅雨入蒼苔，密蔭新成鶑友來。擬逐幽人夢蓬島，一聲裂竹故驚回。
詩一首 無名氏
西出潼關客路迷，一葫蘆酒一篇詩。葫蘆酒盡興未盡，坐看春山春盡時。
句 李廷彥
舍弟江南沒，家兄塞北亡。
寄外 丘氏
簾裏孤燈覺曉遲，獨眠留得宿粧眉。珊瑚枕上驚殘夢，認得蕭郎馬過時。
回文  其一 無名氏
紅窗小立低聲怨，永日春寒斗帳空。中酒落花飛絮亂，曉鶑啼破夢匆匆。
回文  其二 無名氏
同誰更倚閑窗繡，落日紅扉小院深。東復西流分水嶺，恨兼愁續斷弦琴。
回文  其三 無名氏
寒信風飄霜葉黄，冷燈殘月照空牀。看君寄憶回文錦，字字縈愁寫斷腸。
回文  其四 無名氏
前堂畫燭殘凝淚，半夜清香舊惹衾。烟鎖竹枝寒宿鳥，水沈天色霽橫參。
回文  其五 無名氏
娥翠斂時聞燕語，淚珠彈處見鴻歸。多情妾似風花亂，薄倖郎如露草晞。
題寢宮詩 無名氏
農桑不擾歲常登，邊將無功吏不能。四十二年如夢過，東風吹淚灑昭陵。
野梅 陳天錫
舍南舍北雪猶存，山外斜陽不到門。一夜冷香清入夢，野梅千樹月明村。
黄山 無名氏
三十六峰高倚天，瑶臺金闕貯神仙。嵩陽若與黄山比，猶少靈砂一道泉。
寄外  其一 劉彤
碧紗窗外一聲蟬，牽斷愁腸懶晝眠。千里才郎歸未得，無言空撥玉爐烟。
寄外  其二 劉彤
畫扇停揮白日長，清風細細襲羅裳。女童來報新篘熟，安得良人共一觴。
回文  其一 無名氏
春晚落花餘碧草，夜凉低月半枯桐。人隨遠雁邊城暮，雨映疏簾繡閣空。
回文  其二 無名氏
紅手素絲千字錦，故人新曲九迴腸。風吹絮雪愁縈骨，淚灑縑書恨見郎。
回文  其三 無名氏
羞看一首回文錦，錦似文君別恨深。頭白自吟悲賦客，斷腸愁是斷弦琴。
漁父詞  其一 釋圓
本是瀟湘一釣客，自東自西自南北。只把孤舟爲屋宅。無寬窄，幕天席地人難測。
漁父詞  其二 釋圓
頃聞四海停戈革，金門懶去投書策。時向灘頭歌月白。真高格，浮名浮利誰拘得。
山居  其一 淳藏主
拙直自知趨世遠，疏愚贏得住山深。現成活計無他物，只有鱗皴杖一尋。
山居  其二 淳藏主
屋架數椽臨水石，門通一徑掛藤蘿。自緣此處宜投老，饒得溪雲早晚過。
山居  其三 淳藏主
自笑疏狂同拾得，誰知癡鈍若南泉。幾回食飽游山倦，只麽和衣到處眠。
山居  其四 淳藏主
無心閒淡雲歸洞，有影澄清月在潭。此景灼然超物外，本來成現不須參。
山居  其五 淳藏主
隨身只有過頭杖，飽腹唯憑折脚鐺。幾度遣閒何處好，水聲山色裏游行。
山居  其六 淳藏主
瓦爐爇處清烟靄，鐵磬敲時曉韻寒。一穿數珠粗又重，拈來百八不相謾。
山居  其七 淳藏主
一瓢顔子非爲樂，四壁相如未是高。爭似山家真活計，屋頭松韻瀉秋濤。
山居  其八 淳藏主
數行大字貝多葉，一炷粗香古柏根。石室靜延春晝永，杜鵑啼破落花村。
山居  其九 淳藏主
漁父子歌甘露曲，擬寒山詠法燈詩。深雲莫謂無人聽，萬像森羅歷歷知。
山居  其一○ 淳藏主
坐石已知毛骨冷，漱泉長覺齒牙清。箇中有味忘歸念，身老無餘合此情。
山居  其一一 淳藏主
幽巖靜坐來馴虎，古澗經行自狎鷗。不是忘機能絕念，大都投老得心休。
山居  其一二 淳藏主
怕寒嬾剃髼鬆髮，愛煖頻添榾柮柴。栗色伽梨撩亂掛，誰能勞苦强安排。
題雁蕩龍鼻水 肱禪師
雨足雲收得暫閒，謾將頭角寄空山。鼻端一滴無多子，引得人人到此間。
貽老僧 信禪師
俗臘知多少，龐眉擁毳袍。看經嫌字小，問事愛聲高。暴日終無厭，登階漸覺勞。自言曾少壯，游嶽兩三遭。
題壁  其一 和庵主
自從南嶽來雪竇，二十餘年不下山。兩處居庵身已老，又尋幽谷養衰殘。
題壁  其二 和庵主
十方世界目前寬，拋却雲庵過別山。三事壞衣穿處補，一條藜杖伴清閒。
題壁  其三 和庵主
黄皮裹骨一常僧，壞衲蒙頭百慮澄。年老嬾能頻對客，攀蘿又上一崚嶒。
永和縣上巳 王駕
記得蘭亭祓禊辰，今朝兼是永和春。一觴一詠無詩侶，病倚山窗憶故人。
四時詩 春 徐瓘
風吹細浪低田麥，雨過初分淺水秧。紅樹半開桃臉嫩，綠波深映柳絲長。
四時詩 夏 徐瓘
林垂紫李玉成蹊，水映紅榴石近溪。深棟雙雙飛燕語，陰槐綠樹萬蟬嘶。
四時詩 秋 徐瓘
紅飄亂葉樹連枝，雨著疏花菊遶籬。蓬轉恨多饒白髮，鴻歸數處寄新詩。
四時詩 冬 徐瓘
飛花雪片落梅殘，興發歌樓酒量寬。磯石釣魚觀凍手，衣蓑綠映暮江寒。
偶書 徐瓘
明中悟理造忱誠，性覺通真見即行。生不生來空是境，有無有處化爲城。榮枯現夢因緣想，色相求心妄執情。名與實亡都在道，盲聾苦學漫營營。
次韻吳叔廉山村 許存我
田繞青山好住家，短籬疏圃接丘麻。煙村遠近棲鴉亂，竹岸高低飛鷺斜。泉噴石間巖湧雪，霧浮堤外柳吹花。連雲碧色秋光冷，眠犢黄昏草長芽。
題謝先生白雲庵 曹道沖
桃源洞口武陵人，跳出紅塵二十春。但喜白雲深有趣，不知青眼近來親。丹砂已向坤爐伏，玉汞先從坎鼎烹。活計一張焦尾外，碧壇三尺禮星辰。
陶公醉石 無名氏
五字高吟酒一瓢，廬山千古想風標。至今門外青青柳，不爲東風肯折腰。
靖州歌 無名氏
小娘子，葉底花，無事出來喫盞茶。
油污衣 無名氏
一點清油污白衣，斑斑駮駮使人疑。縱饒洗遍千江水，爭似當初不污時。
絕句 釋惟茂
四面峰巒翠入雲，一溪流水漱山根。老僧只恐山移去，日午先教掩寺門。
三鴉鎮題壁 無名氏
二年憔悴在三鴉，無米無錢怎養家。每日兩餐唯是藕，看看口裏出蓮花。
和孝狗歌 無名氏
慈烏反哺古所稱，不聞乳狗能效顰。鹿坡王氏世吉人，乞得乳狗於良鄰。良鄰家貧併日食，狗母長饑骨柴立。乳狗食竟掉尾歸，嘔食餵母使母肥。朝餐歸嘔暮復續，獸類之中潁考叔。紛紛養志多缺如，慚愧四足之韓盧。
傷雙燕 無名氏
燕燕于飛春欲暮，終日呢喃語如訴。但聞寄淚來瀟湘，不聞有意如烈婦。夏氏狂兒好游獵，彈射飛禽類幾絕。梁間雙燕銜泥至，飛鏃傷雄當兒戲。雌燕視之兀如癡，不能人言人不知。門前陂水清且泚，一飛徑溺澄瀾底。傷哉痛恨應未休，安得化作呂氏女，手刃其頭報夫仇。
天柱雉兒行 利書記
當年江上揚風舲，淮山望極排空青。今登天柱賞潜皖，元是吾家翡翠屏。禪叢一室因棲寄，選勝尋幽辨真僞。虛廊揩蘚讀殘碑，三百年前刊異事。此山開闢至唐初，乾元中作金仙居。彭門大師曰崇惠，裁基創始成茅廬。牛頭道化將雄鎮，浮世勞生未知信。乘開石上誦蓮文，非謂疏慵效精進。空山白晝接清宵，壞衲披肩度寂寥。玲瓏宛轉斷人慮，七軸圓音震海潮。奇哉有物名緣會，錦繡毛衣勝綵繪。常伴山雞與鷓鴣，優游飲啄烟霞外。山梁疇昔歎時哉，此日祇園應世來。昂頭斂翼傍禪石，下風側聽忘驚猜。醍醐灑盡燒心火，暮去朝還無不可。宜成永向佛菩提，春燕秋鴻豈知我。俄聞荒草蛻其身，夢魂夜告生爲人。幽奇溪石驗端的，右脅遺翎跡尚新。妙齡自厭居民俗，祝髮依師隠林麓。他經雖授難遽通，唯有芬陀利精熟。師因嘆息省前緣，法種慈熏豈偶然。立名定體標殊特，靈休表示爲佳傳。閑行宴坐何超脫，古鑑無塵罷揮拂。登高臨遠快幽情，滿目風光舊時物。几席巾瓶侍服勤，闃闃孜孜十九春。西原危坐順圓寂，戒珠數粒輝香薪。真源始覺初無礙，月轉遼空水歸海。千聖徒中孰後生，一片靈臺長不昧。回觀輪裏漫啁啾，暖日和風戲未休。恩冤追逐蕩不返，六道三途豈自由。君不見潘安誇射賦，洞爾胸兮穿爾嗉。又不見退之詠獵詩，馬前五色墮離披。雲間哮擊懼鷹隼，草中竄伏憂狐狸。魯恭去後無消息，更有仁恩霑動植。桑下馴游哺影時，未必兒童能隠惻。浮屠窣堵鎮盤岡，累聞繼夕騰禪光。聖賢田地亦如此，方寸凡情未可量。蜀川鸚鵡持經法，舍利精熒滿金匣。至今忌日慘巖巒，羣類悲鳴繞層塔。近歲濡須釋子家，松枝雀化皆稱嗟。纖毫不動幾寒暑，翻然只恐臨蒼霞。賢王國士稱奇絕，巨石豐碑爭頌說。妙墨高文燦斗星，陵遷谷變相磨滅。也知靈識盡超冥，證出斯禽事顯明。寄言嗜欲沈迷者，請看天柱雉兒行。
冬日雷雨 段油
劈面同雲布，雨共雪無數。雷又似打鼓，風又似拽鋸。雹子遍四郊，電光照四處。晚了定似晴，天也撰不去。
自題懶愚室 何師韞
君不見南嶽懶殘師，佯狂啖殘食。鼻涕任垂頤，懶爲俗人拭。又不見愚溪子柳子，堂堂古遺直。以愚名溪山，于今慕其德。二子真吾師，欲見不可得。唯有懶愚樹，終日對顔色。齊威勤讀書，輪扁巧斵輪。勤巧動心志，何如懶愚貞。衰年髮已皤，行少坐時多。亦欲傚勤巧，奈此懶愚何。
失假山偈 何師韞
片石亡來歲月深，昔時來覓到如今。誰知只在家山裏，枉費工夫別處尋。
題沈烏盆尸股 李氏子
洪州沈烏盆，塑佛捨三尊。一朝饑凍死，衣不庇其臀。
浄明寺 邊郎中
疏篁葱蒨雲添潤，亂石玲瓏蘚借斑。小有洞從仇穴入，妙峰頂對德雲間。
句 釋惠隆
繞砌淺莎鳴促織，斷檐殘雨挂遊絲。
句 釋文或
十年弓劍爲誰苦，萬里山河不自由。
句 文喜
一向亂雲尋不得，幾番臨水待歸來。
自題詩集 釋宗美
新集芻蕘六百篇，冥搜疑到不還天。多慚未得騷人旨，虛役身心五十年。
題延福寺 釋宗美
倚檻寒松偃，連雲一徑橫。就中圖不得，窗戶入江聲。
句 釋宗美
浣紗舊曲何人笛，一一隨風到客舟。
句 耿仙芝
淺水短蕪調馬地，淡雲微雨養花天。
榴花洞 魏萬
江山巧秀入禪扃，四望仙源畫未真。萬疊好峰侵碧落，一條流水隔紅塵。澗邊鹿跡知何代，洞口榴花鎮似春。自恨聲名尚牽鎖，無因長對社中人。
皇恩寺 潘誠
睿澤覃來數百年，海山高處有祇園。禪林自是三三界，塵世誰知十二門。詩客迢迢尋義路，禪翁特特起談軒。香爐頂上垂東注，萬派分明出一源。
句 釋子耶
松欺臘雪千年古，竹掃溪風六月寒。
劍池 徐忻
劍去池空一水寒，游人到此凭闌干。年來是事消磨盡，只有青山好靜看。
句 徐忻
著衣輕有暈，入水淡無痕。
句 李榮
國人久倚東園望，擬築沙堤到廣陵。
挽敦夫 蔡光啟
人物於今嘆渺然，孤墳宿草已生烟。日暮行人道傍舍，應何年少共談禪。
梵王宮 吳山
靈鰲戴出梵王宮，殿閣崔巍百世雄。額古澤心頒建武，地鍾元氣孕鴻濛。雲連吳楚江山秀，水接滄溟海日紅。我欲楞伽分半榻，汲泉煮茗話真空。
句 吳山
外列千區民庶巷，中藏萬載帝王家。
詩一首 無名氏
山行似覺鳥聲殊，漸近神仙簡寂居。門外長溪容浄足，山腰苦筍耿盤蔬。喬崧定有藏丹處，大石仍存拜斗餘。弟子蒼髯年八十，養生世世授遺書。
句 無名氏
浮雲有意藏山頂，流水無聲入稻田。古木微風時起籟，諸峰落日盡藏烟。
句 程端
郡城好處西州無，兩江回合東南隅。
溫泉 查蔤
浴罷臨泉一整冠，令人搔首憶長安。御湯摇蕩雙龍影，疑是胡兒簇馬鞍。
句 查蔤
潼關一敗胡兒喜，簇馬驪山看御湯。
句 崔仰之
山色監巴迥，江流入漢清。
句 李簡
山遶一城藏古寺，江連二水送孤舟。
上太師公相生辰詩十首  其一 無名氏
地靈人傑産忠良，瑞靄龍蟠虎踞鄉。天欲中興神降岳，世將嘉靖弼生商。和羹早報梅花信，壽酒先飛柏葉觴。笑指山南成带礪，龐眉與國等綿長。
上太師公相生辰詩十首  其二 無名氏
運鍾百六擾神州，國祚當時劇贅旒。獨藉奇材支大厦，允資巨力障橫流。嘯呼左袒安劉氏，指顧南冠縶楚囚。整頓乾坤康濟了，千齡翊宋永同休。
上太師公相生辰詩十首  其三 無名氏
揚眉吐氣快生風，萬里歸來虎帳中。竭節任公營大計，解紛排難激丹衷。只憑忠信行蠻貊，遂使聲名等岱崧。一德一心天所祐，定知福壽享無窮。
上太師公相生辰詩十首  其四 無名氏
交歡鄰國獨推誠，不顧流言斷必行。直欲生靈躋壽域，聊將干舞解平城。坐扶國祚齊箕翼，立挽天河洗甲兵。和議一成夷夏福，蒼生擊壤咏昇平。
上太師公相生辰詩十首  其五 無名氏
談笑能令國勢强，一時忠義凜秋霜。挽回騩馭還長樂，直把鴻勳紀太常。問寢東朝宮殿曉，來庭北使塞垣長。輔成孝弟光寰宇，竹帛仍傳萬世芳。
上太師公相生辰詩十首  其六 無名氏
跋扈驕矜勢糾紛，兵威不戢定將焚。權歸宥密消兵釁，力埽欃槍息祲氛。鴻劍將軍休畫策，捧觴都護罷論勳。四方廊廊無餘事，咸仰伊周輔聖君。
上太師公相生辰詩十首  其七 無名氏
偃伯靈臺滌翳昏，太平有象更何言。百神禋祀承天貺，萬里調元識定尊。復見漢儀難並舉，請觀周樂足同論。秉鈞當軸誠知體，坐使先生道滿門。
上太師公相生辰詩十首  其八 無名氏
騎𡏖蒙蒙一洗空，恢崇儒館闡文風。正當世祖投戈際，遠邁元和沸鼎中。坐使車書同萬里，行看冠蓋襲諸戎。我公勳業追王佐，豈比區區頌泮宮。
上太師公相生辰詩十首  其九 無名氏
勤勞王室見周公，報賜宜膺曲阜封。兆見維秦符佐命，祥開有魏慶疇庸。申加井賦恩方洽，倍衍圭腴賞正濃。一德君臣千載遇，九州四海仰雲龍。
上太師公相生辰詩十首  其一○ 無名氏
手扶日月補圜穹，錫第庸旌再造功。樂奏鈞天迎騎擁，詩歌湛露晏堂豐。屬車臨幸龍顔喜，拔宅飛升帝眷隆。燕雀非惟依託計，華夷億萬頼帡幪。
題常山店壁 張惠卿
迢遞投前店，颼飀守破窗。一燈明復暗，顧影不成雙。
句  其一 無名氏
一色樓臺三十里，不知何處覓孤山。
句  其二 無名氏
地下若逢秦相國，也應不說到沅湘。
題劉武僖題名後 無名氏
一入侯門海樣深，漫留名字惱行人。夜來彷彿高唐夢，猶恐行雲意未真。
句 周伯仁
照天不夜梨花月，落地無聲柳絮風。
王文孺臞庵 徐作
藜莧幽人室，丘園隠者居。一原青嶂合，萬水綠陰疏。手把歸田賦，腰懸種樹書。桑麻連畛秀，網罟入溪漁。
臞庵 沈某
清江繞檻白鷗飛，坐看潮痕上釣磯。松菊未荒元亮徑，芰荷先製屈平衣。窗前楓葉曉初落，亭下鱸魚秋正肥。安得從君理蓑笠，櫂歌相趁入烟霏。
觀滄浪亭石感而有作 劉敬
蘇君在朝人不知，蘇君既沒人悲之。流風遺書見稱道，高文大句爭提撕。壁間草隸亦不置，剝苔椎土無棄遺。乃知死不與人共利害，而後不爲時所疑。滄浪亭空卉木老，古石蒼蒼顔色好。無脛猶能千里來，致身忽在都門道。帝都王侯好事多，相看自悔取不早。君不見吳興長史春襴衫，閉門抱恨長枯槁。
遊秀峰寺 劉無降
曉乘輕舸出江城，晚上籃輿却倦行。盡日松風響巖谷，小窗聽作亂泉聲。
吳中寒食 林歆
寒食家家踏曉晴，好風吹我出重城。幾灣野水迎人白，數點家山刮眼明。已有鴒原聯乘樂，何須鷁尾并橈行。山前父老應相笑，爲我頻來學送迎。
白蓮花  其一 釋惠日
神物何由測，芬陀陸地興。素芳呈玉雪，梵剎肇丘陵。換額從偏霸，懸碑自老僧。慇懃勸來者，期使續千燈。
白蓮花  其二 釋惠日
白羽芬葩陸地蓮，可曾摇曳水中天。肯於素豔分新潔，不與紅酣鬭碧鮮。玉井無因期摘實，金園有兆必開先。應知瑞與優曇並，一朵騰芳萬古傳。
句 湯黄中
近人方賀厦，如客已驚秋。
遊呪土寺西臺 蒲瀛
偶到城西寺，人言呪土墳。夕陽臺半出，秋草徑才分。地下無紅粉，天邊有碧雲。徘徊追往事，風急葉紛紛。
宿靈泉無我軒懷次山 蒲瀛
幽軒著無我，居此合何人。聞道東山隠，當時此地親。心源將止水，世事甚浮雲。今日尋遺跡，空餘淡墨春。
次韻袁升之遊海雲寺鴻慶院山茶之什  其一 蒲瀛
山茶兩本上連空，疊葉棲枝占佛宮。雀尾有金輸紺碧，鶴頭無火讓殷紅。優于峽茗稱呼異，劣與梅花氣候同。誰識諸天雨花外，道人宴坐雪霜中。
次韻袁升之遊海雲寺鴻慶院山茶之什  其二 蒲瀛
年年花葉炫虛空，歲月循環十二宮。對植霜天無頼碧，特開金地可憐紅。長春比並何妨別，密雪交加有底同。不必傳神呼趙老，君詩元在典刑中。
次韻袁升之遊海雲寺鴻慶院山茶之什  其三 蒲瀛
花開似火半燒空，熒惑飛來失故宮。但見洛人誇魏紫，誰知蜀國産真紅。肯隨月季無時節，應怪梅花有異同。遠挈一罇誰伴我，還從山裏望城中。
次韻袁升之遊海雲寺鴻慶院山茶之什  其四 蒲瀛
對境那能問色空，山茶花發映蓮宮。攻餘瑟瑟風摇綠，刑盡猩猩日曬紅。大雪迷漫元斗異，千林摇落不雷同。何須誑汝老迦葉，分付闍黎一笑中。
次韻袁升之遊海雲寺鴻慶院山茶之什  其五 蒲瀛
臘月寒冰火滿空，玄冥移種祝融宮。雪霜底事論堅白，兒女何知愛軟紅。金鼎轉丹應有異，玉沙洗水若爲同。細思造物元無物，顛倒繁華掌握中。
次韻袁升之遊海雲寺鴻慶院山茶之什  其六 蒲瀛
花發今年喜不空，遨頭肅客上蕭宮。雪殘千嶂猶連白，風引雙旌欲鬭紅。他日勳名三事在，先春和氣萬家同。等閒草木蒙湔祓，况入尋常顧盼中。
句 蒲瀛
自爲名都會，況兼山水州。
大雄寺 奕載
琉璃葉下剪梧桐，綠子青枝掃地空。俗眼如何有青白，好風安得問雌雄。物隨塵境工榮顇，人觸心兵戰異同。只可輕帆理歸興，暮雲蕭散大江東。
春帖子 梁君貺
東方和氣斗回杓，龍角中星轉紫霄。聖主問安天未曉，求衣親護玉宸朝。
贈台倅徐太博 釋長吉
瓊樹聳芳蕤，靈根植仙圃。懿哲藴英才，妙歲沖雲路。曲臺峻清秩，峨冠凜奇趣。霞城倅郡條，惠愛春榮布。心陂萬頃澄，羣物欣翔鷺。浮雲擯繁慮，虛舟游太素。庾樓明月情，謝塘春草句。沙鳥下琴軒，江風起廳樹。顒昂出俗操，益爲時賢慕。異日柏梁游，淵雲讓孤步。
贈郡糾陳員外 釋長吉
耿介藴國器，茲焉糾郡綱。清規稟詩禮，華閥聯簪裳。才刃挺銛利，心鑑涵輝光。盤錯無以壅，姦邪固難藏。民冤積已雪，吏局清如霜。彈雀費明月，補履煩干將。火烈金益堅，雪深松愈蒼。英聲人馳騖，壯氣方激昂。凝旒嗣洪業，百辟升賢良。孰知隠鵠志，即起摩天翔。
題清輝堂 釋長吉
結廬江上棲，江雲日爲侶。江山相掩映，清輝滿庭戶。沙暝見歸禽，潮回聞去櫓。落景一簾風，殘雪半江雨。中餐啜露葵，午坐烹茶乳。少室傳花旨，南華齊物語。隠几賾淵源，篆香隨玉麈。愛此坐忘歸，東峰月華吐。
遊栖霞宮 釋長吉
龍虎丹砂煉已成，方瞳綠髮僊骨輕。石床半醉海月冷，芝軒長嘯天風清。時泛綠觥陪俠客，未騎赤鯉歸蓬瀛。朝簪相訪惜回馭，屢奏瑶琴太古聲。
桐柏崇道觀 釋長吉
太帝天壇渤澥連，金霞蒼壁隔埃廛。蓬丘不斷青禽位，仙仗時來白虎軿。星籥豈惟壺內景，桃花長媚洞中天。優游笑把洪崖袂，瞬息人間又幾年。
登華頂峰 孟觀
偶因華頂宿，擡手摘星辰。不敢高聲語，恐驚天上人。
石雲 薛如初
洞府標靈萬古傳，石雲呈瑞始何年。人間欲待爲霖雨，但看從龍起碧天。
凝真宮 薛如初
仙翁曾是便升真，靈跡千年事轉新。碧洞峰前開紫府，清溪門外隔紅塵。祥雲瑞靄籠金殿，羽蓋霓旌擁玉晨。今日勝遊誠有遇，麻姑留我醉經春。
石梁寺 石郊
行破白雲山幾重，僧牀投宿幸相容。泉聲到枕夜無寐，時聽隔林方廣鐘。
題仙居縣南峰 郭明甫
山光竹影交寒輝，下有碧清吹漣漪。沙痕隠隠白鳥去，石聲鑿鑿扁舟歸。蕙蘭發香禪味遠，雲霧吐秀人家稀。須知春事不可挽，杜鵑已繞林中飛。
題樟林寺 玉盤居士
千巖壁立任蒼苔，今日玉盤居士來。洗斸雲根堪宴坐，不教獨秀在天台。
題金鼇山如畫軒  其一 潘朝英
古木摇陰綠插空，梵宮寂寞草髼鬆。可憐昔日掀天事，曾對君王跨六龍。
題金鼇山如畫軒  其二 潘朝英
春潮暮落海門山，百艇齊飛牡蠣灘。分得魚蝦歸野市，滿江鷗鷺夕陽閒。
題金鼇山如畫軒  其三 潘朝英
亂壑收雲接漲瀾，一天風露夜漫漫。金鼇不動涵坤軸，海月騰空萬宇寒。
題金鼇山如畫軒  其四 潘朝英
倦客登臨力已疲，高僧故索小窗詩。江山最好君知否，春去秋來烟雨時。
別題 無名氏
休說三江與五湖，平生心眼此中舒。人人總道渾如畫，祇恐丹青畫不如。
題甯海瀛巖 無名氏
溫台萬丘壑，走遍成重胝。佳山落床頭，咫尺反不知。我聞野老說，山乃神石移。蓬萊本三峰，一峰今失之。上干雲霓秀，下壓鼇背欹。夜半見海日，紫暈開咸池。魑魅著老木，狂鼯向人啼。危亭無遺棟，絕壁無舊題。夫子勇過我，竦身敢獨躋。我病不能從，夢寐常追隨。秋風海上來，霜清鱸正肥。行尋越溪鞅，肅此世塵鞿。
題司馬悔橋 無名氏
道書司馬悔，福地在天台。茲山秀盤古，億載青崔嵬。如何越中志，紀載殊未該。浪云唐子微，曾過茲橋來。奉詔悔輕出，欲勒俗駕回。至今名字存，修梁架岩隈。圖諜已太戾，土俗尤疏哉。以悔明茲橋，大字標板牌。流傳愈訛舛，雲笈君試開。
看弄潮 無名氏
弄罷江潮晚入城，紅旗颭颭白旗輕。不因會喫翻浪頭，爭得天街鼓樂迎。
句 百醉老人
中原戎馬場，故國虎狼窟。言歸成默傷，念之中心慄。
廬山白蓮社 釋懷悟
晉室陵遲帝紀侵，羣英晦跡匡山陰。樓煩大士麾麈尾，十七高賢爭扣几。才高孰謂文中龍，返使伊人思謝公。烟飛露滴玉池空，雪蓮蘸影摇秋風。
游金庭觀 馬并
右軍學業隠林丘，世隔年餘景尚幽。苔鎖一泓殘墨沼，雲遮三級舊書樓。欣逢羽客開金闕，快睹仙童侍玉旒。自怪今朝脫凡骨，飛身得向洞天遊。
金庭觀 李清叟
山屬蓬壺第幾重，奇峰翠岫繞靈宮。雲藏毛竹深深洞，烟起香爐裊裊風。放鶴已歸天漢上，養鵝無復小池中。羽人盡得飛章法，神與寥陽路暗通。
遊金庭觀 金卞
尋真窮養浩，崇妙路迢迢。洞掩峰千疊，塵分水一條。白雲生石壁，飛閣插崖腰。隠隠存仙跡，渾疑在碧霄。
遊金庭觀 歐陽建世
右軍平昔愛觀鵝，尚有池塘聚淥波。但見當時塵跡在，徘徊終日對嵯峨。
游金庭觀 葉參光
迢遞人間入路遥，忽窺仙闕絕塵囂。事尋奇異彼燕石，文載興崇是晉朝。攻藝高樓無筆硯，養鵝靈沼識蒭蕘。英雄雖逐年華謝，萬古真風冠碧霄。
游金庭觀 李太澄
步步溪山轉幾重，五雲深處敞琳宮。峰巒秀擁神仙至，門徑清無世俗風。晝靜棋聲深院裏，月明琴弄夜堂中。丹成仙子無餘事，祇待蟠桃信息通。
端硯 李樸
巖石凝清粹，端然絕世珍。聲清輕楚玉，色潤勝燕珉。
句  其一 胡澹翁
如今竹閣多清興，紫蟹尖團不數蝦。
句  其二 胡澹翁
鮭魚還抵店，蝦蟹不論錢。
句  其三 胡澹翁
赤魚白蟹何足數，風味未可松江鱸。
魚籪 金嘉謨
芒葦織簾箔，橫當湖水秋。寄言魚與蟹，機穽在中流。
遊它山 應樞
登陸由來說四明，它山勝地久馳名。龍眠巨堰兩崖下，鰐吼奔流一水清。瑶閣鐘鳴群動息，金輪鼓奏百旦驚。後來水政誰研究，肯與雲濤更主盟。
它山堰 應煟
十里猶聞震地雷，海神驚懼勒潮迴。遊人只愛山川好，一飽因誰惠得來。
它山堰 無名氏
誰將倚天劍，劚出天河水。傾瀉落人間，合流奔至此。六丁戰海若，橫築萬石壘。波濤歛潮汐，辟易走千里。蓄泄有堨埭，深長富源委。支派繚村落，河渠貫城市。千畦藉灌溉，萬井酌清沚。偉哉霖雨功，千載流不已。
陳山道中 朱斗文
繚繞陳山路，蕭疏古岸楓。側身徐杖屨，蹇足奈蒿蓬。靉靉流雲暮，冥冥落雁空。巨靈劈倒處，龍出玉泉中。
句  其一 朱斗文
巨靈擘兩山，飛泉擬白龍。
句  其二 朱斗文
丹樓碧閣南徐館，疊嶂排峰北固山。
句  其三 朱斗文
空存淥水橋，不見青苔寺。
句  其四 朱斗文
隔溪人喚漁樵動，江上潮平船欲行。
遊練湖題甘露南莊壁 湯模
極目湖光裏，招提萬頃田。庭荒無馬跡，木落見炊煙。今日山林畔，他年香火緣。煩師瀹春茗，爲說小乘禪。
渡江 劉昭
大江注東溟，十月風濤壯。舟人造養生，奮臂衝奔浪。睠言君勿驚，世路方難行。若言世路險，此水真安平。
延慶院 黄軫
寶剎標奇處，煙蘿響亂流。地靈僧得住，山好客多游。燈影連金像，鐘聲散石樓。風雷等閒作，咫尺是龍湫。
句 許民表
白鳥有情驚不去，青山無約望還來。
同章少連遊西湖作浩歌行 程安仁
湖漘枕带三百寺，二時鐘鼓驚魚龍。祇應天下有此景，人間雖有難與同。
西湖四景 程安仁
陽春三月天氣新，湖中麗人花照春。滿船羅綺載花酒，燕歌趙舞留行雲。五月湖中採蓮女，笑隔荷花共人語。靚粧玉面映波光，細袖輕裙受風舉。芙蓉秋曉傳清香，西施初洗勻新粧。中秋月魄兩相照，玉壺皎潔無纖芒。嚴冬凜凜霜雪天，銀山玉樹相鉤連。薄雪遠草相掩映，似無似有虛無間。百年人事有盡處，四時景物無窮年。
句 虎丘山僧
昨夜虎丘山上望，一輪明月照蘇州。
句 錫九齡
不會季鷹當日意，歸來只說爲鱸蓴。
句 宋公愿
水色長天人世外，秋風斜日釣舟歸。
句  其一 何舟
魯望隠時曾爲釣，季鷹歸日已成名。
句  其二 何舟
野市人煙歸落日，漁家風景占高秋。
太湖 盛師仲
霸越功成識慮深，扁舟因起五湖心。若貪富貴如文種，句踐那能肯鑄金。
句 祝文
季鷹滿眼杯傾淥，魯望長吟鬢欲斑。
偈 僧義翔
時人號我作郭郎，蓋緣爲事沒著量。傀儡弄罷收歸籠，自有傍人說短長。
潤州 楊模
帆檣共天遠，樓觀與雲平。山閲三分國，江橫十萬兵。
北固樓 李公異
北固橫江盡，東南第一州。六朝都在望，回首倦登樓。
花山魏公園 李公異
當年花草徑，滿目舊林亭。無復東山妓，空門苔蘚青。
萬歲樓 李公異
萬歲名虛得，興亡已屢移。樓頭秋夜月，當只似當時。
句 李公異
海門礙日山雙聳，江北迎人樹幾行。
句 鮮于能
金山一拳石，石髻出溟漲。
詠潤州 胡致能
一昨丹陽王氣銷，盡將豪侈謝喧囂。衣冠不復宗唐代，父老猶能道晉朝。萬歲樓邊誰唱月，千秋橋上自吹簫。青山不與興亡事，只共垂楊伴海潮。
句 胡致能
吳王殿裏笙歌罷，煬帝城邊草木荒。
洗心堂 曹翊
清光秀發水雲鄉，不見騷人意未降。風壓柳梢低酒舍，月移松影上僧窗。山泉漲起潮三尺，野老釣歸魚一雙。更待練光斜趁日，坐看金斗熨秋江。
松風亭 曹翊
亭前山影漾江流，亭外雲霞礙舉頭。俯石下聽松上籟，隔鄉遥認水邊舟。四簷寒送沙汀雨，一徑烟籠寺竹秋。此曲此聲應未變，抱琴期與故人游。
句 朱裔
會入天台裏，看予度金山。
金鰲山善際寺題壁  其一 無名氏
牡礪灘頭一艇橫，夕陽多處待潮生。與君不負登臨約，同向金鰲背上行。
金鰲山善際寺題壁  其二 無名氏
黄帽當年駕舳艫，東浮鯨海出三吳。中興事業風波惡，好作君王坐右圖。
隆慶府 郭令孫
翠壁蒼崖萬仞危，勢如天險限坤維。山带岷峨千里秀，棧連秦漢兩川馳。
蕪湖 馬申
湖陰城上起新軒，軒榜猶能記玩鞭。只識黄鬚來入夢，不知紅日正當天。
水西寺 曾子公
杖藜出郭一水近，石磴古路穿松筠。萬仞絕壁倚天末，八節驚灘當寺門。泉聲飛下錦繡谷，殿影插入玻璃盆。宣州水西天下勝，閬州城南亦何云。
句 詩客
翡翠列成千嶂碧，琉璃瀉出兩溪寒。
句 孫坦
世識池陽慣魚味，不知山勝環其郛。
句 梁純
好峰又是來當面，不惜遲遲下馬看。
句 張河
七人諫省從遺直，九子仙峰暫卜居。
齊山  其一 陳續
齊山壓清溪，蒼崖浸老碧。山半古招提，高堂敞虛寂。
齊山  其二 陳續
携壺上翠微，雅致何今昔。誰知一笑間，俯仰成陳迹。
池州 鄭許
嶂沒千重霧，江涵萬里天。湘潭送波浪，吳楚會風烟。
句 蕭實
萬株翠幹根成後，一箇閒僧手植初。
石門山 權巽
茲山甲天下，葱翠自開闢。石磴緣空青，新營眩金碧。
寄靖安令 權巽
嵯峨幽谷山，寂寞彭澤令。絕境空自奇，高標岌相映。
句  其一 魯少師
吳頭楚尾祗咫尺，斗盛牛明直古今。
句  其二 魯少師
百雉城頭難却月，五雲峰頂欲乘風。
句  其一 向郎中
湖邊喬木幽人宅，樓外長江帝子洲。
句  其二 向郎中
惟洪一都會，控带荆與甌。
句  其三 向郎中
身在鳴鑾帝子樓。
毛竹山 無名氏
蜀道稱天險，南州號地靈。山腰生雨露，屋角走雷霆。揮扇雲生岫，開窗月傍欞。明朝一回首，毛竹插天青。
句 陳兵書
山秀雲成葉，江湍浪作花。
題靖節祠堂 毛達
地僻柴桑古，人亡松菊存。不如彭澤吏，歸去有田園。
句 吳壽翁
六一文風屬後生。
玉笥山 李與
葛峰相對爲文筆，蕭水回環當墨池。說與晚衙休報事，長官亭上有新詩。
題玉笥山鄧仙  其一 黄祁
百年蕭渚舊風流，明府重拈此話頭。摘出涪翁詩裏畫，展開賀老鑒中秋。天空地迥紅塵少，月白風清古調幽。莫遣雙鳬便飛去，試聽欵乃在滄洲。
題玉笥山鄧仙  其二 黄祁
作縣古難今更難，鑿空無計借彫殘。長教眼對葛峰碧，便覺胸如楚澤寬。幾爲掀髯得佳句，未應拄頰事遐觀。三詩一賦嚴如律，真是江西道院官。
玉笥山蕭子雲宅 無名氏
郁木坑頭春鳥呼，雲迷帝子在時居。風流掃地無尋處，只有寒藤學草書。
遊麻姑山 饒師道
拂曉旌幢遠訪真，洞中和氣一番新。爭迎謝守同遊客，盡是方平舊會人。山峭亭臺多占月，地靈風物只知春。清歡何必笙簧助，自有紅泉碧澗鄰。
句 劉光道
佳山多在郡城西，草莽烟雲望眼迷。
句 崔仰
落潮鳴下岸，飛雨暗中峰。
句 石圭
上連牛斗橫天闊，下带江淮據岸平。
句 羅君章
赤岸若朝霞。
句 陳澤
泉石曾經六一評，到今草木亦知名。
句 葉甲
滁陽富山水，秀拔獨琅琊。
句 周文
河分隋柳盡，路入楚雲深。
游都梁  其一 趙某
暮烟迷海戍，遠水接淮天。拍塞凭欄恨，神京在北邊。
游都梁  其二 趙某
纔入都梁郡，愁登第一山。不堪高處望，未得故疆還。
合肥懷古三首  其一 吳資
合肥一都會，世號征戰地。我來值明時，不識兵革事。
合肥懷古三首  其二 吳資
曹公教弩臺，今爲比丘寺。東門小河橋，曾飛吳主騎。
合肥懷古三首  其三 吳資
幼度提晉師，胡卒驚鶴唳。城外軍屯壘，可數不可計。至今風雨夜，鬼哭雜異類。
句  其一 徐申
深春苦竹寺，細雨海棠花。
句  其二 徐申
山川形勢連三楚，風月清明占兩湖。
項羽廟 許表時
千載興亡莫浪愁，漢家功業亦荒丘。空餘原上虞姬草，舞盡春風未肯休。
句  其一 石仙
深邃門牆三楚外，清虛池館五峰前。
句  其二 石仙
可獨衡山解識韓。
句 毛季子
獨上雲梯三百級，回眸失笑萬山低。
句 戴孚中
唐室未應嫌季晚，相爲不朽有元顔。
書磨崖碑 李徽卿
臣姦雖杜前朝失，國體終輕二子閑。不使忠嘉傳後世，祇將詞翰許元顔。
句 洙泗鈞翁
巍巍顔魯公，筆正心亦正。凜凜元道州，高節抱幽貞。
信美臺 李當遇
零陵郡北雲帆落，信美臺前江月明。石淺風高灘瀨急，孤舟一夜聽寒聲。
磨崖碑 翟天翼
元公具述魯公書，文象相參翼軫區。語氣一時揚盛德，詞鋒千古挫凶徒。
句 史化堯
文仙亭與遠峰齊，縱目憑欄似此稀。
句 宋成
湘是相分義，灕爲離別名。
句 呂延嗣
擬向蒼梧叫虞舜，更於橘井訪蘇仙。
句  其一 劉接
興於東晉廢於陳。
句  其二 劉接
廢於袁憲相陳年。
句  其三 劉接
水來五渡若鋪練，山對九疑如畫圖。
句  其四 劉接
湛湛直通龍渡水，㶁㶁傍過鹿頭山。
句  其五 劉接
獵叟藤編戶，傜人草結庵。
句 杜圭
鹿頭屹立青疑染，龍渡橫飛勢欲來。
清虛庵 查藻
暫隨風馭到人間，衣染天香響珮環。貝闕珠宮留不住，却携爐鼎隠廬山。
句 查藻
斷碑最愛開元時，上有模糊五十字。
章華臺碑 高華
故國興亡數，勤民土木嘉。廢臺稱是楚，辨物愧非華。
句 時定欽
白雲黄鶴自來去，綠水青山無古今。
句 孟安序
扁舟却下五溪水，勝地重遊八跡壇。
桃源 關韙
流水洞門三數里，落花松逕幾千年。山南蜀國新開路，洞下秦人舊種田。
善卷壇 蔡崑
幾到壇邊登閣望，因思遺跡詠今朝。當時若爲重華出，不是先生傲帝堯。
句 陳彥敏
方離嶺海逾千里，纔出瀟湘第一州。
句 彭浚明
一境并吞雲夢國，四時閒澹洞庭天。
句 丁亶
簾捲一番衡岳雨，帆開千艇洞庭風。
登岳陽樓 李延永
轉地傾荆水，連天漲洞庭。勢疑吞郡邑，怒欲闢雷霆。
蘭江 常均
波翻雪浪養雲濤，亭壓蘭江意氣高。楚國興亡何處問，佩蘭人去有離騷。
句 張權
江轉荆湖第二州，巴渝東畔楚西頭。
句 錢某
倏忽經狼尾，回旋過虎頭。相看逢白狗，猶自見黄牛。
句 秦惟肖
楓落楚江寒雁靜，月高巫峽夜猿哀。
句 蕭庭直
山勢低連巫峽遠，水流初放蜀江平。
句 無名氏
楚國封疆六千里，荆門巖巒十二碚。
武溪歌 無名氏
武溪深復深，飛鳥不能渡，獸遊不能臨。
句 趙綱立
水際疑逢陸文學，草間恐有鬭於菟。
句 余叔英
野市人來郢，毗鄰水接襄。
漢陽 林頵
西來漢水接江流，大別山前舊沔州。看到夕陽無盡興，一行飛鷺下汀洲。
郎官湖亭 無名氏
郎官遺愛鑿成湖，李白題詩在昔初。春水浪翻驚野鷺，夏荷盤側戲游魚。冬風結凍凝青漢，秋月分光落碧虛。我愛四時風景好，買山來此創幽居。
湯家市 畢公信
下馬湯家市，前村數里賒。敗籬瓜少蔓，簇舍荳先花。
環翠堂 畢公信
羣山關設險，高屋照多陰。晴嵐度丘壑，疏翠上衣襟。
環碧堂 畢公信
方塘納霽景，一碧共晴寒。微波坐來息，人意亦平寬。
野翁堂 無名氏
朝市若山林，意適無遠近。結廬在城郭，茅竹懷遠韻。漢吏貴無華，魯禮從先進。
涵碧堂 無名氏
方塘納霽景，一碧共晴寒。龜魚橋不隔，霞鶩鎮相看。其誰領勝解，結束小闌干。微波坐來息，人意亦平寬。
環翠堂 無名氏
羣山關設險，高屋晝多陰。晴嵐度丘壑，疏翠上衣襟。琴聲有成虧，畫手隨淺深。不如陶謝輩，著句寫登臨。
句 無名氏
城邊一水抱城流，城外羣山擁郡樓。
襄陽懷古 孫信臣
孔明高卧處，龐統舊居時。遇主龍方起，逢辰驥莫追。
句  其一 孫信臣
王粲初開井，山翁舊醉池。
句  其二 孫信臣
林掩羊公廟，淵沈杜預碑。
過檀溪 盧明甫
鳥泊隨陽雁，魚藏縮項鯿。停杯問山簡，何似習池邊。
九日懷襄陽 盧明甫
峴山不可見，風景令人愁。宜城多美酒，歸與葛强遊。
句 曾紵
漢江水漲鴨頭綠，宜城酒熟鵝兒黄。
大堤曲 李善美
酒旗相望大堤頭，堤下連檣堤下樓。日暮行人爭渡急，槳聲幽軋滿中流。
句 李善美
峴首何人碑，行客獨垂淚。
行次漢上 釋無本
習家池沼草萋萋，嵐樹光中信馬蹄。漢主廟前湘水碧，一聲風角夕陽低。
馬嵬 釋無本
長川幾處樹青青，孤驛危樓對翠屏。一自玉皇惆悵後，至今來往馬蹄腥。
句 釋無本
寺接江聲秋月上，樓依野色夕禽還。
句 王璜
村近莫愁連竹塢，人歌楚些下蘋洲。
句 張衆
傷心白雪陽春麗，極目朝雲暮雨非。
莫愁村 張適正
紛紛花雨暗江頭，隔岸烟村喚莫愁。艇子只今誰是主，方知身世是虛舟。
句 周海
十里平郊連郡堞，一溪清水溉民田。
竹山 邵勉
房陵郡僻皆山川，竹山更在房西偏。道由房城絕險阻，高崖峻嶺相綿延。
湟川 陸節
從來瑰異産天涯，土物人風分外嘉。願寫湟川川上景，與君傳入鳳池誇。
句 陸節
翠琰苔封韓令句，古祠巫降伏波靈。
句 廖知彰
天匠矜功價不貲，神機刳石漏新暉。
句 傅彥濟
千里江山供眺望，四圍天地入簾櫳。
句 許翁
亭名燕喜經品題，至今增重湟川地。
題旌忠亭  其一 無名氏
轉戰譙門日再晡，空拳猶自把戈鈇。身垂虎口方安坐，命棄鴻毛更疾呼。柱下杲卿存斷節，袴間杵臼得遺孤。可憐三尺英雄氣，不愧山西士大夫。
題旌忠亭  其二 無名氏
賊壯兵孤衆膽驚，忠臣此日見專城。負君罪大寧如死，守土誠堅不問生。報國寸心無自愧，呼天浩氣幾時平。潺湲多少英雄淚，千古封江不斷聲。
衆樂亭 東方某
重尋佳景冠南州，天與邦人作勝遊。百尺臺成偏得月，四時花放不知秋。當軒疊嶂高還下，傍檻長溪咽復流。只道史君能共樂，有誰能會史君憂。
雙溪亭 彭德遠
雨過畫橋跨蝃蝀，月明玉塔卧晴瀾。景全堪作吾鄉冠，還有沈碑客未看。
句 潮州士人
潮民遺愛處，八十里長堤。
詩一首 徐庾
程旼當年一匹夫，不操三尺正羣愚。片言能使爭心息，萬里江山姓與俱。
句 古某
仙客有靈千古在，洞門無鑰四時開。
句  其一 劉某
輸稅地全無菽麥，入城人半是漁樵。
句  其二 劉某
度暑田夫作竹衫。
句 釋道光
縱橫出岫長天窄，消散歸山片月孤。
贈僧道光 李廉訪
蒙泉崇福僧道光，只有詩腸無酒腸。野鶴性情猿伴侶，嘯吟風月獨昂藏。
句 任推官
南國冠儒林，年高便息心。
句 宗提刑
龍田亦有耕痕在。
句 黄提舉
耕餘龍躍雲津去。
句 陳般
四十三年住此間，八十八歲尚紅顔。
句 江施
深隨石竇千尋去，遠自雲峰十里來。
句 陳嗣昭
二十四州稱小桂。
句 陳講
試上江樓望懷澤，暮雲千朵碧連天。
遷江紀實 秦密
廣右開炎服，思剛置縣衙。羈縻唐世及，正朔聖朝加。鄉分今賀水，邑隸古瑯琊。泉脈通明鏡，封鄰接鏌鋣。
句  其一 頼仙翁
一條丁水銅魚塞，三十年來舊相識。
句  其二 頼仙翁
巧妙四山雲岫落，玲瓏雙甑月燈明。
句  其三 頼仙翁
寶山流連井，久立方知省。
句 無名氏
天涯亭下有龍窟，林冶山頭出碎金。
鬰林州 李運使
肩輿初入鬰林州，井邑都如舊日遊。雖有山川供遠目，不堪雨露濕征裘。土風慣習瘴誰慮，客况寂寥心自愁。春去秋來人共見，十年辛苦在炎州。
句 郭孚
雲凝香篆迷禪剎，風卷潮聲出海門。
句 陳延
水泛榴花來洞口，鹿迎樵客到仙家。
句 黄萼
釣沉新月落，龍起暮江寒。
句 吳耕
釣龍臺古臨滄海，浴鳳池高入紫煙。
句  其一 郭汝臣
峭壁有雲生怪石，晴空無雨灑飛泉。
句  其二 郭汝臣
龍拋玉澗歸金闕，鹿認桃源入洞天。
徐真君祠堂 黄飛雄
東海真君煉此丹，丹成白日脫塵寰。喚將弟妹上清漢，留取烟霞管舊山。
句 孫揆
重重欄檻千尋出，一一窗扉八面開。
句 張誌
矗漢危橋吞兔魄，出林疏磬落鯨濤。
白雲堂 黄嗣先
白雲留客客不住，雲在青山客歸去。回頭慚愧清凉人，長共白雲閑一處。
荔枝 金暕
金狄門前拜詔新，白龍臺下擁朱輪。蕉花雨裏千兵路，荔子風中萬馬塵。
句 呂梡
三山鼎峙多幽賞，千里甌圓盡勝遊。
石𨖷 釋某
路繞崖懸萬仞頭，檐泉带月幾時休。箇中撥轉通天竅，人自安閒水自流。
句 吳逢道
亂時曾作將軍寨，平世今爲佛氏宮。
三姑石 李左史
風舞芳林鬢脚垂，朝雲行雨濕仙衣。不知當日緣何事，化石山頭更不歸。
大隠屏 李左史
高峰崛起翠雲屏，何事呼爲大隠名。自是市朝人不到，非關洞戶鎖崢嶸。
幔亭峰 李左史
更無裀幕空中舉，時有笙竽靜處聞。猿鳥哀啼千嶂月，松篁寒鎖一溪雲。
天柱峰 李左史
巉巉千丈插煙空，始見天南一柱峰。絕頂霧開擎日月，半巖雲暝噫雷風。
仙跡巖 李左史
當時天姥立溪邊，石上遺蹤見宛然。笑殺茂陵緱氏跡，只憑方士口中傳。
句  其一 李左史
溪流玉雪三三曲，山鎖煙霞六六峰。
句  其二 李左史
劉公隠後今誰繼，張湛仙來不記年。
劉公亭 王和中
檻外長江江外山，江光山色遠相連。人耕桑柘無窮地，鳥渡烟雲不盡天。寒日竹籠沽酒市，晚風笛起釣魚船。
鷹爪花 王侃
宿蔓盤根悉剪夷，只留庭下雪霜枝。史君第一憎貪攫，豈是蒼鷹露爪時。
鐔溪閣 胡器之
龍津劍窟古南州，閣勢橫空占上游。山色鎮留春色在，水光長带寶光浮。
南劍州 胡器之
化成丹碧出鼇頭，獨占閩川最上游。兩劍合來靈一境，雙流分處带三州。
句 吳鴻
三溪世事名千古，雙柏餘陰照別州。
簡州 雍鳴
學山雲頂遍尋遊，烟棹夷猶出簡州。夜雨借公三日水，秋風送我一蘭舟。
訪唐令狐公墓 令狐壽域
聞說水東寺，舊有丞相家。小舟呼野渡，瘦馬入梅花。龕像威容古，岩鎸歲月賒。子孫今替落，相顧復咨嗟。
延祥觀 陳兌
兩受君恩辭魏闕，重尋鄉路入嘉州。延祥觀是揚雄宅，好住玄門第一流。
句 李艾
江聲捲出風雷去，山色携將圖畫來。
遊青城山 楊可弼
我笑羊叔子，峴首矜一生。又怪謝阿客，伐山覓崢嶸。豈如銅梁守，出門便赤城。
句 唐籊
偶逐青山無好句，白雲相伴過龍門。
句 甯瞻
道高軒昊名猶晦，禮絕嵩衡位始尊。
句  其一 唐子真
捲衣更上前巖去，別有雲山千萬重。
句  其二 唐子真
六六峰從雲外立，三三人出洞中來。
句  其三 唐子真
碧玉環中藏世界，白雲影裏見樓臺。
句 浦廣
長松喬木倚空斜，六六峰前帝子家。
句 鮮于夏
六詔漫隨丹鳳急，一溪聊與白雲閑。
句 龐清孫
當時若爲蒼生出，安得雲溪不朽名。
白雲庵 石安期
白雲寂寂水潺潺，雲出無心水自閑。雲水不知人換世，至今依舊滿溪山。
邛州西湖 石安期
先生宴坐西湖曲，水上青山削寒玉。日光浮動山影來，釀作一壺春酒綠。
白鶴臺 石安期
白鶴不來雲亦孤，青山長在樹榮枯。應隨道士青霞客，得到仙人白玉壺。蜀嶺秋風鳴寂歷，緱山明月下虛無。稻粱不逐羣鷄樂，眇眇高情未易呼。
題儲福宮玉真公主像 沈少南
割盡齊封奉魯元，更開沁水占名園。何如帝子空山外，落日騎馿芳草原。
致爽軒 龐淞
平生珍貨不肯市，歲歲梅花伴幽獨。買鄰不用一錢費，風月逢原俱取足。
青城山 楊攄
薄宦驅人太不情，好懷誰是與山親。胡爲又作折腰去，三十六峰應笑人。
句 謝僎
何時鎖鑰入吾手，盡發天倉賑世窮。
句 成延光
會須蠟屐步丹梯，要看奇峰三十六。
句 劉卞
木圍三寺影，川合兩江波。
金泉寺 王克遜
沖虛蟬屣世綿綿，勝地人來尚凜然。不見彩雲迎皓鶴，空留怪石漱清泉。
滴浮泉 樊汝賢
雲液落山腹，脈與崑崙通。云何山中叟，八十顔桃紅。
句 九泉前賢
四門九井雖依舊，二虎雙雞已不來。
再游園亭 王宏
一夜春膏漲碧溪，水濱沙際潤無泥。幽人綠野臨江曲，太守紅旗轉竹西。
句  其一 王宏
春來賞遍牡丹春，江上侯家迥出羣。
句  其二 王宏
青女橫霜夜，神爐盛凍天。
句 羅丙
老媼獨遺落，全家都挈携。
博雅堂 楊醮
博雅堂中聚古書，蓬萊閣上接仙居。江山風物元依舊，老子重來獨不如。
句 馮叔豹
仙家鱗檜古，小市鹿梨甘。
賈司倉祠堂 常勉
自古才難達，司倉與世乖。官雖爲言謫，名不共身埋。龕像塵昏壁，詩魂月滿齋。孤墳沒秋草，客到重傷懷。
多岳先生祠 費德厚
天荒初破起鄉風，東普聲名日愈隆。回想國人矜式處，先生功倍蜀文翁。
賈浪仙 費德厚
仙遊謫下可能禁，多少名山助苦吟。千古斷碑猶有恨，推敲無字到於今。
巴川 景希孟
二載巴川縣，誰知是與非。還鄉何所有，載得一清歸。
句 黄皋
冷齋夜話非無謂，暖日春風足自香。
敘州 楊元量
宗元永州誌浯溪，幾年烟草含淒迷。昌黎海門水半扉，至今詩句藏翠微。涪翁亦從天上歸，自鑿嵐翠成巖棲。
西樓 劉翼之
西樓何似古東樓，但覺今州勝舊州。山色不藏興廢迹，江聲空戰古今愁。樓上詞人誇麗藻，分明說與江山好。江山千古有精神，祇爲曾經詩客到。
三學山 袁彥安
萬松櫂秀五弟柏，千劫棲賢三學山。佛定光生玉璽潤，僧衣細結藕絲斑。歸來鸚鵡掃白塔，聲在翠微烟靄間。
題三學山 劉西園
棲賢古招提，十里巨松陰。棟宇自隋氏，悠悠歲月深。唐人范生畫，風雨欲剝侵。相傳金仙趾，玉質存至今。星黑夜正午，異物爲華燈。
廣安 雍某
欲說賓城好，先誇方物妍。金羹收稻後，紅臘落梅前。照座梨偏紫，堆盤荔更鮮。清州如斗大，盛事數從前。崖日神留傳，山高子得仙。何詩春夢草，張諫力回天。人物宜旌表，蟲魚不足箋。
句 范某
疑有仙人真影在，故垂百尺水晶簾。
萬松嶺 趙史君
清溪狹徑小橋東，春入桃花處處同。我爲日長無一事，偶然來此聽松風。
小桃源 無名氏
綽約去朝真，仙源萬木春。要知竊桃客，定是會稽人。
題墓石 李夔
日日思量到此間，先知巽穴下南山。生來自秀培來秀，到底恩深有分攀。世人曉得斯言者，去會蓬萊寶洞閑。
和白君 張士瓌
天下英雄只豫州，阿瞞不共戴天讎。山河割據三分國，宇宙威名丈八矛。江上祠堂嚴劍佩，人間刁斗見銀鈎。空餘諸葛秦川表，左袒何人復爲劉。
涪州十韻 馬提幹
地據襟喉重，城依雉堞堅。東漸鄰楚分，南望带夷邊。舟楫三川會，封疆五郡連。人烟繁峽內，風物冠江前。溪自吳公邑，園由妃子傳。許雄山共峻，馬援壩相聯。灘急羣瀦沸，崖高落馬懸。石魚占歲稔，鐵柜驗晴天。地煖冬無雪，人貧歲不綿。巖標山谷字，觀塑爾朱仙。
句 無名氏
不到施黔不見山。
句  其一 蒲公
史君唾手了雄邊，半夜移春入北園。
句  其二 蒲公
鶑花非漢舊，棟宇尚唐餘。
鹽泉 宋永孚
一泉流白玉，萬里走黄金。人事有因革，寶源無古今。
句 白元禮
賸甘飴作酒，最苦藙烹茶。
句 薛純
郡閣訟稀秋正爽，竚携書劍一相過。
句 曹坤
寶源天富國，鹹脈海分潮。
寄蔣世範 彭景行
知命灰心况寵名，故求窮僻守孤城。舉頭但對青山色，近聽唯聞綠水聲。
句 彭景行
深愛城西向氏園，平川秀野好風烟。
昌溪水 杜如篪
險絕昌溪水，如何亦問津。命分毫髮地，利役古今人。
駱谷 崔覲
高峰偃蹇雲崔巍，層崖巨壑長峽開。龍蛇縱橫虎豹亂，古棧朽裂埋深谷。
興元  其一 崔覲
地形連楚闊，山勢入秦豪。平外斜通駱，深中遠認褒。圖經何壯觀，故事有蕭曹。
興元  其二 崔覲
寥寥官舍靜於僧，雖有園亭亦倦登。桃李花陰流似水，圖書滋味冷如冰。
句  其一 崔覲
斷烟橫沔水，孤鶩入洋州。
句  其二 崔覲
晚靄昏斜谷，晴陽靈斗山。
句  其三 崔覲
江水不流廉節去，清名長解勝貪泉。
句  其四 崔覲
豈知王子山前月，曾照曹劉夜戰來。
句  其五 崔覲
直望漢江三百里，一條如綫下洋州。
句  其一 利州路運判
嘉陵橫其陰，劍門屹其陽。綠野宋江細，絕磴九隴長。黑水環禹迹，青原带秦疆。
句  其二 利州路運判
蜀道萬里險，黎城千古荒。
南樓 李猷卿
三面江光抱城郭，四圍山勢鎖烟霞。馬鞍嶺上渾如錦，繖蓋門前半是花。
句 陳士泰
閬州蒼翠與雲齊，閬水連城碧渺瀰。
琅璫驛 姚清叔
弄臣寧復解輸忠，偶契琅璫一語中。富貴難親貧易感，西來方憶曲江公。
句 呂昌明
豈惟藏兩蜀，亦自限三巴。
劍閣 慕容佰才
劍嶺排峰鳥過遲，蜀貪秦詐事堪悲。若爲社稷思長計，肯把干將自倒持。
大劍山 慕容佰才
李勢非嵎虎，公孫是井蛙。聖朝無外戶，夷壤盡爲家。疊嶂寧須鏟，停鼖久廢撾。原鱗生駱谷，釣駟入彭衙。關失千年壯，方來萬里遐。商淵寧澒洞，使節偏谽谺。岑蔚誰驚鳥，豐茭自樂䴥。烽屯開雨雪，樵爨老烟霞。帝德朝宗地，仙游上漢槎。賞奇酬酒興，摛藻謝詩葩。階走楓林葉，窗催桕燭花。山亭無刻漏，隠几待鳴鴉。
元宵 彭永
巴人最重上元時，老稚相携看點詩。行樂歸來天向曉，道傍聞得喚蠶絲。
句 楊粹
擊甌樓在碧江隈，樓下江聲寂寞迴。
句  其一 姚彥遊
見說巴南一小州，孤城寂寞字江頭。
句  其二 姚彥遊
聞說巴南無一事，助人清思有江山。
句 鄭子信
古人隨水去不返，此字與山留無窮。
透明巖壁安祿山題記 清遠居士
妖胡作逆罪滔天，翠輦倉皇幸蜀川。千載業緣磨不盡，却來邀福向金仙。
仙馬洞 釋法顯
汗血何時別大宛，一嘶洞府已千年。區區漢武求良藥，却是閑中駿骨仙。
繩金寺 黎良知
懸崖結屋層層閣，眺遠開窗面面峰。雲起半天齊碧瓦，風生萬壑響長松。
句 黎良知
見說老僧吟更苦，中宵得句喜撞鐘。
題東龕院 嚴庾
晚西寒雨濕黄昏，愛睡山僧已閉門。獨自倚欄還獨笑，男兒心事與誰論。
句 樂詔
夜深只見燈高下，春盡不知人往還。
開元寺留題  其一 無名氏
雙松偃亞老龍起，喚得清風到別樓。尚憶曩年詩酒伴，幾回天際識歸舟。
開元寺留題  其二 無名氏
臺閣相連駕遠空，亂山烟靄夕陽中。眼前風物初非舊，惟有清凉一寺同。
洋州思鄉 竇裕
家依楚水岸，身寄洋州館。望月獨相思，塵襟淚痕滿。
句 宋中行
路轉五盤知地遠，鋪名太薄見人情。
劍門關 曹宗旦
鑿開千里地，通得一隅天。疊嶂連三峽，重門扼兩川。
句 季兌
異事標仙女，靈蹤隠誌公。
壽客 關士容
莫惜朝衣換酒錢，淵明邂逅此花仙。重陽滿滿杯中泛，一縷黄金是一年。
詩一首 李安期
江左君臣筆力雄，一爲宮體便移風。始知姬旦無才思，祇把豳詩詠女功。
賦白鷺 李安期
漁父家風不設罾，錦鱗爲飯水爲羹。銀袍祇當蓑衣著，自在江湖過一生。
德興邑廨石刻  其一 無名氏
仕宦之身，天涯海畔。行商之身，南州北縣。不如田舍，長拘見面。門無官府，身即强健。麻麥遍地，豬羊滿圈。不知金貴，唯聞粟賤。夏新絹衣，秋新米飯。安穩眠睡，直千直萬。
德興邑廨石刻  其二 無名氏
我田我地，我桑我梓。只知百里，不知千里。我饑有糧，我渴有水。百里之官，得人生死。孤兒寡婦，一張白紙。入著縣門，冤者有理。上官不嗔，民即歡欣。上官不富，民免辛苦。生我父母，養我明府。苗稼萋萋，曷東曷西。父母之鄉，天子馬蹄。